text: 1Ama millay runakunata envidiakuychu, ama paykunawan huñukuytapas munaychu, 2paykunaqa maqakuyllatan yuyaykunku, mana chanin ruwayllatan rimankupas. 3Yachay kaqtinmi wasiqa perqakun, allin yuyay kaqtinmi qaqata sayan. 4Yachaywanmi wasikunapas hunt'an imaymana chaniyoq kaqkunawan munayllaña illakunawan ima. 5Yachayniyoqqa atiyniyoqmi, reqsiq runapas astawanmi kallpachakun. 6Allintaraq yuyaykuspan awqa-tinkuymanqa rina, atipanapaqqa askha yuyaychaqkunawanmi yuyaychachikuna. 7Yachayqa mana aypay atinan mana yuyayniyoqpaqqa, payqa manan juzganapi rimariyta atinqachu. 8Mana chanin ruwayllatapuni yuyaykuq runaqa “millay yuyaykuq runa” nisqan. 9Mana yuyayniyoqpa yuyaykusqanqa huchan, hatunchakuqtaqa runaqa cheqnikunpunin. 10Llaki-phutiy p'unchaypichus pisi kallpayanki chayqa, pisi kallpapunin kashanki. 11Wañuchinapaq huchachasqa mana huchayoqkunata qespichiy, wañuchinapaqña nisqakunata kacharichiy. 12Manapunin yacharqaykuchu, nispachus ninki chayqa, ¿manachu sonqokunata taripaqqa chayta reparan? ¿Manachu waqaychaqniykiqa chayta yachan? Paymi sapanka runaman ruwasqanman hina qopunqa. 13Churilláy, miel misk'ita mikhuy, chayqa sumaqmi, simiykipaqqa misk'in chay mielqa. 14Yachallaytaq yachayqa qanpaqqa misk'i kasqanta, chaytachus tarinki chayqa hamuq p'unchayqa qanpaq allinmi kanqa, suyakuyniykipas manan qollupunqachu. 15Ama chanin runaq wasintaqa suwa hina qhamiyaychu, ama wasintapas suwaychu. 16Qanchis kutitaña chanin runa urmanqa chaypas, payqa sayaripullanqapunin, millay runakunatan ichaqa hatun llaki hap'inqa. 17Awqayki urmaykuqtinqa aman kusikunkichu, misk'akuqtinpas aman sonqoykipi kusikunkichu. 18Señor Diosqa manan kusisqachu chaytaqa rikunqa, awqaykipaqmi manaña phiñakunmanchu. 19Ama phiñakuychu mana chanin runakuna hawa, amallataq envidiakuypaschu millay runakunataqa. 20Millay runapaqqa manan suyakuynin kanñachu, millay runaqa lámpara hinan wañupunqa. 21Churilláy, Diostawan reytawan manchakuy, ama waqlli-waqlli kawsaqwanqa huñukuychu, 22Diospas reypas qonqayllan paykunata muchuchinqa. ¿Pin yachan imayna muchuytachus iskayninku chayachimunanta? 23Kaykunapas yachayniyoqkunaq rimasqankunan: Juzganapi runaman sayapakuyqa manan allinchu. 24Huchallikuqta: “Mana huchayoqmi kanki”, niq jueztaqa llaqtakunan ñakanku, suyukunan cheqnikunku. 25Huchallikuqkunata huchachaqkunan ichaqa allillanpuni kanqaku, sumaq saminchasqan kanqaku. 26Chanin simiwan kutichiyqa, simipi much'aykuy hinan. 27Hawapi ruwanaykikunataraq ruwamuy, chakra llank'anaykikunataraq llank'amuy, chaymantañan wasiykita sayarichinki. 28Ama yanqapuniqa runamasiyki contra testigo kaychu, amataq simiykiwanpas q'otuychu. 29Ama niychu: Imaynatachus ruwawarqan chay hinatan paytaqa ruwasaq, chay runamanqa ruwawasqanman hinan kutichisaq, nispaqa. 30Qella runaq chakran qayllatan pasarqani, mana yuyayniyoq runaq uvas chakran qayllata, hinan rikurqani: 31Chakrantinpin khiska wiñaykapusqa, kisan chakrata tukurqapusqa, rumi perqanpas thunisqañan kapusqa. 32Chayta rikuspaymi sonqoypi yuyaykurqani, chayta rikuspaymi kayta yachaqarqani: 33Huk chhikallantawan puñuriy, huk chhikallantawan ch'illmiriy, huk chhikallantawan puñunapaq makita oqllariy, neqta. 34Pisichikuyniykiqa llat'anaq runa hinan hap'irqosunki, wakchayayniykipas maqanantin runa hinan ayparqosunki.


c: text/html

text: 1Ñawpa rimanakuypiqa Diosta yupaychanapaqmi kamachikuykuna karqan, kallarqantaqmi kay pachapi yupaychana karpapas. 2Chay karpaqa kay hina ruwasqan karqan: Ñawpaq cheqasninmi Ch'uya Cheqas nisqa karqan, chaypin karqan candelero, mesa, Diospa ñawpaqenpi churana t'antapiwan. 3Ch'uya Cheqaspa qhepanpitaq cortinawan t'aqasqa Ch'uyay-ch'uya Cheqas karqan, 4chaypin karqan qorimanta ruwasqa altar incienso q'apachinapaq, qori llaphllawan qatasqa rimanakuy arca, chay arcapin karqan “maná” nisqa t'antayoq huk qori p'uyñuchapi, Aaronpa ch'ikchiriq varan, p'alta rumikunapi qelqasqa rimanakuy simipiwan. 5Chay arca patapin karqan Diospa kashasqanta rikuchiq querunbinkuna, chaykunan huchamanta khuyapayachiq cheqasta raphrankuwan pakaykurqan. Manaraqmi kunanqa chaykunamanta lliwta rimasunmanchu. 6Chaykuna lliw wakichisqa kaqtintaq, yupaychana karpaq Ch'uya Cheqasninman sacerdotekuna sapa kuti haykullaqkupuni, Dios serviy llank'ana hunt'anankupaq. 7Cortinawan t'aqasqa Ch'uyay-ch'uya Cheqasmantaq ichaqa watapi huk kutillata sapan uma sacerdotella haykuq, haykuspaqa yawar apallantinpunin haykuq, chay yawartan haywaq paypa huchanmanta runakunaq mana yachaspa huchallikusqanmantawan. 8Chaywanmi Santo Espirituqa yachachiwanchis kay pachapi yupaychana karpa kashaqtin, hanaq pachapi Ch'uyay-ch'uya Cheqasman haykunapaq ñan manaraq rikuchisqachu kasqanta. 9Tukuy chaykunan huk rikch'anachiy hinalla kunan tiempopaqqa. Diosman chaypi ofrendakunatapas sacrificiokunatapas haywaspaqa manan haywaqpa concienciantaqa ch'uyanchayta atirqanchu. 10Chay ruwasqakunaqa mikhunamanta, ukyanamanta, ch'uyanchakunapaq ruwaykunamanta, cuerpopaq kamachikuykunallan karqan. Chaykunaqa Diospa mosoqyachinan tiempokamallan churasqa karqan. 11Ichaqa ñan Cristo hamunña, payqa allin kaqkunawan saminchaq uma sacerdoten. Paypa servisqan karpaqa aswan chaniyoqmi, aswan sumaqmi, manan runakunaq ruwasqanchu, manallataqmi kay pachamantapaschu. 12Cristoqa manan Ch'uyay-ch'uya Cheqasmanqa orqo cabrakunaq torillokunaq yawarninwanchu haykurqan, aswanpas pay kikinpa yawarninwanmi huk kutillata wiñaypaq haykurqan, hinaspa wiñaypaq qespikuyta taripuwarqanchis. 13Torokunaq orqo cabrakunaq yawarninchus, malta waka ruphachisqa usphachus qhelli kashaq runakunata ch'aqchuqtinku hawallanta ch'uyayachin chayqa, 14¿may hina aswan atiyniyoqraqtaq Cristoq yawarninqa? Pay kikinmi wiñay Espirituq yanapasqan ch'uya sacrificio hina Diosman entregaykukurqan, chaymi yawarninqa mana valeq ruwaykunamanta yuyayninchista ch'uyanchan, kawsaq Diosta servinanchispaq. 15Cristoqa mosoq rimanakuypi allipunachiqmi, chaymi Diospa waqyasqan kaqkunaqa prometesqa wiñay herenciata chaskinku. Paymi ñawpaqkaq rimanakuypi lliw huchallikusqankutapas wañuyninwan kacharichin. 16Pipas testamentota ruwakun chayqa, chay testamento ruwakuq runa wañukapuqtinraqmi valorniyoq kanqa. 17Testamento ruwakuq kawsashaqtinqa manan imapaqpas chay testamentoqa valenchu, aswanpas wañukapuqtillanmi valorniyoqqa. 18Chay hinallataqmi ñawpaqkaq rimanakuypas yawar hich'asqawanpuni qallarirqan. 19Moisesqa llapa runamanmi kamachikuy simipi qelqasqa lliw kamachikuykunata willarqan. Chaymantataq puka q'aytuwan muña k'allmata wataykuspa torillokunaq orqo cabrakunaq yawarninman unumanwan challpuykuspa, kamachikuy qelqata ch'aqchuykurqan, hinallataq llapa runakunatapas ch'aqchuykurqan. 20Hinaspa nirqan: Kaymi Dioswan rimanakuy cheqaqchaq yawarqa, kay rimanakuytan hunt'anaykichispaq kamachirqasunkichis, nispa. 21Chay hinallataq karpatapas yawarwan ch'aqchuykurqan, Dios yupaychanapaq llapa serviciokunatawan. 22Kamachikuy simiman hinaqa, yaqa llapallanmi yawarwan ch'uyanchasqa kanan karqan. Yawar hich'akuqtillanmi huchaqa pampachasqa. 23Chay hinaqa, hanaq pacha kaqkunaq rikch'ayninkunaqa chay sacrificiokunawan ch'uyanchasqapunin kanan karqan. Hanaq pacha kikin kaqkunan ichaqa chaykunamanta aswan allichachaq sacrificiokunawan ch'uyanchasqa kanan karqan. 24Cristoqa manan runakunaq ruwasqan Ch'uya Cheqasmanchu haykurqan, chay Cheqasqa hanaq pachapi yupaychana wasiq rikch'aynillanmi karqan. Aswanpas Cristoqa kikin hanaq pachamanmi haykurqan, ñoqanchisrayku Diospa qayllanpi kunan rikhurinanpaq. 25Uma sacerdoten ichaqa animalkunaq yawarnin apaykusqa sapa watapi ch'ulla kutillata Ch'uyay-ch'uya Cheqasman haykurqan, Cristoqa hanaq pachaman haykuspa manan askha kutitachu sacrificiopi entregakurqan. 26Mana chayqa sapa kutichá kay pacha qallariymantapacha ñak'arinan kanman karqan, kunanmi ichaqa huk kutillata tiempokuna hunt'akuqtin rikhurimurqan, pay kikinta sacrificiopi entregakuspa huchata qechunanpaq. 27Imaynan runakunapaqpas ch'ulla kutillata wañunankupaq unanchasqa kashan, chay qhepatataq hatun taripay kanqa, 28chay hinan Cristopas ch'ulla kutillata sacrificasqa karqan askha runaq huchankunata qechunanpaq. Chaymantataq huktawan rikhurimunqa, ichaqa manan huchamanta wañuqñachu aswanpas payta suyakuqkunata qespichinallanpaqñan.

robotstxt: allowed

filter: keep


text: 1Waranqa-waranqa runakuna sarunakunankukama huñukamushanankamataq Jesusqa yachachisqankunamanraq nirqan: –Cuidakuychis fariseokunaq qonchunmanta, chayqa iskay uya-kayninkun. 2Manan imapas pakasqaqa kanchu mana rikhuriqqa, manataq ima pakasqapas kanchu mana yachakuqqa. 3Chaymi pakapi imapas nisqaykichisqa sut'ipi uyarisqa kanqa, wasi ukhupi ninrillaman imapas nisqaykichisqa wasi patakunamantan sut'i willasqa kanqa. 4Amigoykuna, qankunatan niykichis, ama manchakuychischu cuerpoykichista wañuchiqkunataqa, chaymantaqa manan ima ruwaytapas atinkumanñachu. 5Aswanpas niykichismi pitachus manchakunaykichista. Manchakuychisqa Diosta, paymi wañuchispa infiernoman wikch'uykunanpaq atiyniyoqqa. Arí, niykichismi, paytapuni manchakuychis. 6¿Manachu phisqa pichitankaqa iskay huch'uy qolqeman vendekun? Chaywanpas Diosqa manan huknillantapas qonqanchu. 7Chay hinallataqmi chukchaykichispas llapallan yupasqa kashan. Chay hinaqa, ama manchakuychischu, askha pichitankamantapas aswan chaniyoqmi qankunaqa kankichis, nispa. 8Pipas runakunaq ñawpaqenpi “reqsinin” niwaqniytaqa Runaq Churinpas Diospa angelninkunaq qayllanpi “reqsinin” nillanqataqmi. 9Pipas runakunaq qayllanpi “negawanqa chayqa” Diospa angelninkunaq qayllanpipas “negasqallataqmi kanqa”. 10Pipas Runaq Churin contra rimanman chayqa, pampachasqan kanqa, Santo Espíritu contra mana allinta rimaspa pisichaqmi ichaqa, mana pampachasqachu kanqa, nispa. 11Sinagogakunaman, juezkunaman, kamachikuqkunamanpas apasunkichis chayqa, aman llakikunkichischu imaynatachus kutichinaykichismanta imatachus ninaykichismantapas. 12Santo Espiritun chay kikin rato imatachus ninaykichistaqa yachachisunkichis, nispa. 13Runakuna ukhumantataq huk runa Jesusta nimurqan: –Yachachikuq, wawqeyta niykapuway herenciaykuta rakinakapunaykupaq, nispa. 14Jesustaq payta nirqan: –Uyariy, runa, ¿pitaq qankuna ukhupi juezpaqpas rakiqpaqpas churawarqan? nispa. 15Chaymantataq runakunata nirqan: –Qhawariychis, tukuy imaymana munapayaymanta cuidakuychis. Runaq kawsayninqa manan askha kaqniyoq kaspallachu allin kanqa, nispa. 16Chaymi huk rikch'anachiy simita paykunaman nirqan: –Huk qhapaq runan chakranmanta askhallataña cosecharqan. 17Hinaspan payqa sonqonpi nirqan: ¿Imanasaqmi? ¿Maymanñataq waqaychasaq kay cosechaytaqa? nispa. 18Kayta ruwasaq: Taqena wasiykunata thunispa aswan hatuchaqkunata sayarichisaq, chaymantaq lliw cosechayta kaqniykunatawan waqaychasaq, 19hinaspa sonqoyta nisaq: Sonqolláy, ñan askhaña kaqniykikuna askha watapaq taqesqa kapusunki. Kunanqa, samakuy, mikhukuy, ukyakuy, q'ochukuy, nispa. 20Diostaq ichaqa payta nirqan: –Mana yuyayniyoq runa, kunan tutan wañupunki. Waqaychasqaykikunari, ¿pipaqtaq kanqa? nispa. 21Chhaynan payllapaq qhapaq kayta waqaychaqqa, Diospa qhawarinanpaqmi ichaqa wakcha, nispa. 22Chaymantataq Jesusqa yachachisqankunata nirqan: –Chayraykun niykichis, ama llakipakuychischu imatachus mikhunaykichismantapas imawanchus p'achakunaykichismantapas. 23Kawsayqa mikhuymantapas aswan chaniyoqmi, cuerpopas p'achamantaqa aswan chaniyoqmi. 24Qhawariychis alqamarikunata, manan tarpunkupaschu cosechankupaschu, manan despensankupas taqenkupas kanchu, chaywanpas Diosmi mikhuchin. Qankunaqa phalaq animalkunamantapas aswan chaniyoqmi kankichis. 25¿Mayqenniykichistaq atinman llakipakuspa sayayninman huk chhikallantapas yapaykukuyta? 26Chayllatapas ruwayta mana atishaspaykichisqa, ¿imapaqtaq imamantapas llakikunkichis? 27Qhawariychis hamanq'ay t'ikakuna imaynatachus wiñasqanta, manan llank'ankupaschu phuskankupaschu. Niykichismi, rey Salomonpas qhapaqña kashaspapas, manan chay huknin t'ika hinallapas p'achakurqanchu. 28Chay hinatan Diosqa campopi plantakunata p'achachin, chaykunan huk p'unchay wiñan, qhepantin p'unchaytaq hornoman wikch'uykunku. ¿Chaychu Diosqa qankunatapas mana p'achachisunkichisman? ¡Qankunaqa pisi iñiyniyoqmi kankichis! 29Chayrayku, ama llakipakuspaqa puriychischu: ¿Imatataq mikhuykusaqpas? ¿Imatataq ukyaykusaqpas? nispaqa. 30Tukuy chaykunamantaqa Diospi mana iñiq llapa runakunan llakipakunku. Yayaykichisqa yachanmi chaykuna pisisqasuykichista. 31Aswanpas maskhaychis Diospa qhapaqsuyunta, hinan chaykunata payqa qosunkichis, nispa. 32Qankunaqa pisi t'aqa oveja hinallaña kashaspapas, ama manchakuychischu, Yayaykichismi qhapaqsuyunta qosunkichis. 33Kaqniykichista vendespa wakchakunaman qoychis, hinaspa mana thantakuq qolqe waqaychanata ruwakuychis, hanaq pachapi mana hayk'aq tukukuq qhapaq kayta huñuychis, chaymanqa manan suwapas chayanchu, manallataq chaypiqa thutapas thutanchu. 34Maypichus qhapaq kayniykichis kashan, chayllapitaqmi sonqoykichispas kashan, nispa. 35Wakichisqallaña kashaychis, lamparaykichispas hap'ichisqallaña kachun. 36Casarakuymanta patronninkuq kutimpunanta suyaq runakuna hina qankunapas kashaychis, paykuna chayamuspa waqyakamuqtin punkuta usqhaylla kichanaykichispaq. 37Kusisamiyoqmi patronninkuq kutimuspa rikch'ashaqta tarisqan chay kamachikunaqa. Cheqaqtan niykichis, kikin patronmi p'achanta allichakuspa mikhunankupaq tiyaykachispa servinqa. 38Chawpi tutatapas, wallpa waqaytapas hamuspa chay hina suyashaqta paykunata tarinqa chayqa, kusisamiyoqmi kanqa chay kamachikunaqa. 39Kayta ichaqa yachaychis, ima horatachus suwaq hamunanta wasiyoq yachanman chayqa, rikch'ashanmanpunin, hinaspan wasinta mana suwachinmanchu. 40Qankunapas wakichisqallapuni kashaychis, Runaq Churinqa mana suyasqaykichis horatan hamunqa, nispa. 41Chaymi Pedroqa Jesusta nirqan: –Señorníy, kay rikch'anachiy simitaqa, ¿ñoqallaykupaqchu, icha, llapapaqchu ninki? nispa. 42Hinan Señor Jesusqa nirqan: –¿Pitaq allin yuyayniyoq hunt'aq mayordomoqa? Paytan patronqa wasinpi kaqkunata kamachinanpaq churan, tiempollanpi kamachinkunaman mikhunatapas qonanpaq. 43Kusisamiyoqmi chay mayordomoqa kanqa patronnin hamuspa chay hina ruwashaqta tarinman chayqa. 44Cheqaqtan niykichis, paytan patronqa churanqa tukuy kaqninkunata qhawananpaq. 45Ichaqa chay mayordomochus sonqonpi ninman: Patronniyqa manaraqmi chayamunqachu, nispa. Hinaspa qhari kamachikunata warmi kamachikunata maqayta qallarinman, hinallataq mikhunman, ukyanman, machanmanpas chayqa, 46patronninmi chayamunqa mana suyasqan p'unchaypi, mana yachasqan horapi, hinaspan sinchita suq'aykunqa, mana iñiyniyoqkunawan kuskatataq payta muchuchinqa. 47Patronninpa munayninta yachashaspa mana wakichikuq, mana kasukuq kamachiqa aswan suq'aykusqan kanqa. 48Patronninpa munayninta mana yachaspa suq'anapaq hina ruwaqmi ichaqa pisi suq'asqalla kanqa. Pimanchus Diosqa askhata qon, chaymantaqa askhallatataqmi mañanqa, pimanchus Diosqa aswan askhata hap'ichin, chaymantaqa aswan askhallatataqmi mañanqa. 49Ñoqaqa ninatan kay pachaman apamurqani. Chhaynaqa, maytan munayman rawrashanantaña. 50Sinchi ñak'arinayraqmi kashan, chaymi maytapuni llakikushani hunt'akunankama. 51¿Yuyankichischu hamusqaywan kay pachaqa thak kananta? Manan, aswanpas t'aqanachiqmi hamuni. 52Kunanmantan huk familiapi phisqa t'aqanasqa kanqaku, kinsan iskaypa contranpi, iskaytaq kinsaq contranpi. 53T'aqanasqan kanqaku, taytan churin contra, churitaq taytan contra, mamataq ususin contra, ususitaq maman contra, suegrataq qhachunin contra, qhachuntaq suegran contra, nispa. 54Runakunatapas nillarqantaq: –Inti haykuy ladomanta phuyu lloqsimuqta rikuspaykichismi ninkichis: Paramunqan, nispa, paranpunitaq kanpas. 55Uray wayra wayramuqtinmi ninkichis: Ruphayanqan, nispa, ruphayanpunitaq kanpas. 56¡Iskay uyakunan kankichis! Cieloqpas kay pachaqpas imayna kasqanta qhawaytan yachankichis, ¿imaynataq kay p'unchaykuna imaynachus kasqantaqa mana reparankichischu? 57¿Imaraykutaq qankuna kikiykichisri chaninkaqta mana reqsinkichischu? 58Awqaykiwan juezman rishaspaykiqa ñanllapiraq paywan allipunay, paqtan juezman aysaykusunkiman, jueztaq guardiaman hap'ichisunkiman, guardiataq carcelman apaykusunkiman. 59Chaymantaqa manapunin lloqsimunkichu llapallan manukusqaykita kutichipunaykikama, nispa.


text: 1Uz suyupin Job sutiyoq runa tiyarqan, paymi hunt'aq runa, chanin runa karqan, tukuy sonqonwan Diosta servikuq, mana allin ruwaymantapas t'aqakuq. 2Paymi karqan kinsa ususiyoq qanchis churiyoq. 3Uywankunataq karqan qanchis waranqa oveja, kinsa waranqa camello, phisqa pachak masa toro, phisqa pachak china asnopas. Kamachin runakunapas ancha askhan karqan. Jobqa inti lloqsimuy lado suyukunapi runakunamanta aswan qhapaqmi karqan. 4Jobpa churinkunaqa wasinkumankama waqyachinakuspan qati-qatilla fiestata ruwaqku, chay fiestankumanmi kinsantin panankuta waqyachillaqkupuni paykunawan mikhunankupaq ukyanankupaqwan. 5Chay fiesta ruwayta tukuqtinkutaq Jobqa wawankunata waqyachispa sapankata ch'uyanchachiq, hinaspan tutallamanta hatarispa sapanka wawanmanta sacrificiota Diosman haywaspa ruphachiq: Ichapaschá wawaykunaqa sonqonku ukhupi Diosta ñakaspanku huchallikunkuman karqan, nispa niq yuyaywan. Jobqa chay hinatapunin ruwayta yachaq. 6Huk p'unchay angelninkuna Señor Diosman qayllaykushaqtinmi, Satanaspas paykunawan kuska qayllaykullarqantaq. 7Chaymi Señor Diosqa payta nirqan: –¿Maymantan hamushanki? nispa. Satanastaq kutichirqan: –Kay pachaq k'uchun-k'uchunta purimusqaymantan, nispa. 8Hinan Señor Diosqa nirqan: –¿Kamachiy Jobta qhawarirqankichu? Pay hina chanin runaqa manan kay pachantinpi kanchu. Payqa tukuy sonqonwanmi serviwan, mana allin ruwaymantapas t'aqakunpunin, nispa. 9Satanasmi ichaqa nirqan: –Manamá yanqanchu Jobqa yupaychashasunki. 10Qanqa paytapas familiantapas tukuy kaqnintapas manan piwanpas llamiykachinkichu, aswanmi lliw ima ruwasqantapas saminchashanki, chaymi uywankunapas suyuntinman hunt'aykushan. 11Kaqninkunatachus kunan qechurqowaq, chayñayá yachawaq imaynataraqchus uyaykipi ñakasunkiman chayta, nispa. 12Señor Diostaq Satanasta nirqan: –Chay hinaqa, Jobpa lliw kaqninta munasqaykita ruwamuy, pay kikintan ichaqa ama imanankipaschu, nispa. Hinan Satanasqa Señor Diospa qayllanmanta ripurqan. 13Huk p'unchaymi Jobpa churinkuna ususinkunapiwan kurakninkuq wasinpi ukyasharqanku mikhusharqanku. 14Hinan huk runa Jobpa wasinman willakuq chayarqamurqan: –Torokunawanmi chakrata llank'asharqayku, china asnokunatapas qayllallaykupi michisharqayku. 15Chayllamanmi Sabá suyu runakuna llat'anaq phawaykamuwaspanku uywakunata qatirikapunku. Llank'aq-masiykunatataq wañurqarichipunku, ñoqallañan wañuchinamanta ayqerqamuni, chaymi willaq hamushayki, nispa. 16Chay runa manaraq willakuyta tukuykushaqtinmi huk runaqa chayarqamullarqantaq: –Llapan michiqkunata ovejakunatawanmi rayo rupharqapun, ñoqallatañan mana wañuchiwanchu, chaymi willaq hamushayki, nispa. 17Chay runa manaraq rimayta tukuykushaqtinmi huk runapas chayarqamullarqantaq: –Caldea suyu runakunan kinsa t'aqa hamusqaku, hinaspan llat'anaq phawaykamuspa camellokunata qatirikapunku. Michiq-masiykunatataqmi wañurqarichipunku, ñoqallañan wañuchinamanta ayqerqamuni, chaymi willaq hamushayki, nispa. 18Chay runa manaraq willakuyta tukuykushaqtinmi huk runapas chayarqamullarqantaq: –Churiykikunan ususiykikunapiwan kurakninkuq wasinpi mikhusharqanku ukyasharqanku, 19chayllamanmi qonqaylla tutuka hatun wayra ch'inneqmanta hamurqospa, wasita tawantin ladomanta wawaykikuna pataman thuniykapun, hinan llapallankuta wañurqachin, ñoqallañan mana wañunichu, chaymi willaq hamushayki, nispa. 20Chaymi Jobqa sayarispa llakikuymanta p'achanta llik'irparikurqan, chukchantapas ruturqokurqan, hinaspan uyanpamanta wikch'ukuspa Señor Diosta yupaychaykurqan. 21Nirqantaq: –Q'alallan kay pachaman paqarimurqani, q'alallataqmi wañukapusaqpas, Señor Diosmi lliw imatapas qowarqan, payllataqmi qechukapuwan. ¡Saminchasqapuni Señor Diosqa kachun! nispa. 22Chaykunaña kaqtinpas Jobqa manapunin huchallikurqanchu, manallataqmi Diostapas huchacharqanchu.


text: 1- 2 Colosas marcaçhu jutucaj irmänucuna, nuwa Pablo, Timoteuwan-ima cartacallämü. Washäcuj Jesúsman yupachicuptiqui, llapaniquita wamayämuj. Allilla cawanayquipaj imaçhüpis quiquin Tayta Diosninchi yanapayculläshunqui. Llaquipayculläshunqui. Shungun munaptin, shiminta willacur purinäpaj nuwata caçhacamasha. 3- 5 Jamcunata mana jungajchu. Chaymi imaypis Taytanchi Jesucristupa Taytanta mañacur, jamcunapäpis mañacuycä: Taytallau Tayta, Colosas marcaçhu irmänucunata yanapaycullay, ari nir. Irmänucuna, Washäcuj Jesúsman yupachicushayquipita, irmänu-masinchicunata alli ñawiquiwan ricashayquipita sumaj cushicü. Chaynuy cawaycanqui janaj pachaçhu Tayta Diosninchipa maquinçhu imaycamanpis cawayta yupachicur. Tayta Diosninchipa shiminta wiyashayquipita yupachicuycanqui. Paypa shimin alli willapa. 6Tayta Diosninchipa alli willapanta chay-tucuyçhu willacuptin, runacuna yupachicurcaycan. Paypa shungun munashannuy cawarcaycan. Jamcunapis paypa shiminta wiyar: Tayta Diosninchi rasunpa llaquipämanchi nir çhasquicurayqui. 7Llapantapis yaçhänacushanchi irmänu Epafrasmi sumaj tantiyachishurayqui. Payga Washäcuj Jesúspa maquinçhu purir, nuwatapis sumaj yanapämasha. 8Espíritu Santu yanapäshuptiqui, llaquinacärishayquitapis willamasha. 9Alli cawashayquita wiyar, mana jamallar Tayta Diosninchita mañacushcä: Colosas marcaçhu irmänucunata Espíritu Santuwan yanapaycullay yarpashayquita sumaj tantiyacunanpaj, shunguyqui munashanta sumaj rurananpaj nir. 10Pay yanapämaptinchiga, shungun munashannuy cawashunpaj. Manchapacur juyäshunpaj. Shungun yarpashantapis tantiyacushunpaj. 11Paymi sumaj munayniyuj yanapämänanchipaj, shacyächimänanchipaj. Chaymi ñacay çhayapamaptinchisi, runa jagayächimaptinchisi, Tayta Diosninchita cushish mañacushuwan. 12Payllata alliman çhurar cawashun. Payga alli ñawinwan ricamashpanchi wamrachacamashcanchi. Janaj pachaçhu alli cawaymanpis çhuramäshunpaj. 13Supaypa maquinpita jishpichimashcanchi. Jinarcur Wawan Jesúspa maquinman çhuramashcanchi. 14Paymi jucha aparicuypita jishpichimashcanchi. Llapan jucha aparicushanchita Tayta Diosninchi jungananpäpis nuwanchi-raycur wañusha. 15Quiquin Tayta Diosninchita mana ricanchichu. Wawan Jesústa ricarmi ichanga, Tayta Diosninchipa shungun imanuy cashantapis sumaj tantiyacunchi. Jesúswan Tayta Diosninchi quiquishllan. Payman imasi mana tincunchu. Imatapis mana camallarraj, Tayta Diosninchi ricsichicusha. 16Jesúspa ricay ñawinçhu llap-llapantapis camasha. Washäcuj Jesús-ima Tayta Diosninchi cay pachatapis, janaj pachatapis camasha. Ricashanchitapis, mana ricashanchitapis camasha. Munayniyuj anjilcunatapis camasha. Llapanta maquinçhu purichinanpaj Washäcuj Jesús-ima camasha. Chaymi Jesústa llapanchi alliman çhurashun. 17Chaura mana imasi caycaptillan, Jesús cawaycaran. Paymi Tayta Diosninchi camashanta llapantapis maquinçhu purichin. 18Jutucaj irmänucunapis maquinçhu cawanchi. Tayta Diosninchi cawarachishanpita-pacha maquinçhu charämanchi. Payman mana pipis tincunchu. 19Chaymi Tayta Diosninchi shungun imanuy cashantapis Washäcuj Jesúswan sumaj musyachimanchi. 20Washäcuj Jesúspita Tayta Diosninchi llapan camashancunatapis alli ñawinwan rican. Nuwanchi-raycur rusçhu wañushanpita alli ñawinwan rican janaj pachaçhu-cajcunatapis, cay pachaçhu-cajcunatapis. 21Unayga Tayta Diosninchita mana wiyacurayquichu. Payta ticrapur, juchata aparicullar cawarayqui. 22Chaypis Washäcuj Jesús nuwanchi-raycur wañushanpita Tayta Diosninchipa shungunman tincunchi. Llapantapis rurasha ricay ñawinçhu juchaynajta ricamänanchipaj. 23Ricay ñawinçhu alli cawananchipaj llapan shungunchiwan Jesúsman yupachicushuwan. Alli willapanta wiyacushuwan. Ama yamacäshunchu. Alli willapanta may-chayçhüpis willacurcaycan. Nuwapis willacuycä. 24Tayta Diosninchipa shiminta jamcunata willapashä-janan ñacachimaptinsi, cushicü: Washäcuj Jesústa ñacachishan-jina runacuna wiçhgarächimasha jutucaj irmänunchicunata willapashäpita nir. 25Jamcunata llaquipar, Tayta Diosninchi çhuramasha shiminta willacur purinäpaj. Chaymi llapan irmänunchicunata mayçhu juturaptinpis, Tayta Diosninchipa shiminta sumaj tantiyacunanpaj yanapä. 26Shungun yarpashanta canancaman Tayta Diosninchi mana musyachicushachu. Yupachicuptinchim ichanga, musyaycächimanchi. 27Camacächishanga sumaj-sumaj alli captin, tantiyayta mana atipanchichu. Chaypis llapan runata llaquipar, nuwanchi-raycur wañunanpaj Washäcuj Jesústa caçhamusha. Payga maquinçhu purichimanchi. Tayta Diosninchipa ñaupanmanpis çhayachimäshunpaj. 28Nuwacuna Washäcuj Jesúspa shiminta willapäcü. Pï-maytapis piñapä juchata mana aparicullar cawananpaj. Alli shimilläpa yaçhachïpis Washäcuj Jesúspa shungun munashannuy cawananpaj. 29Chaymi shiminta llapan runa wiyanan-raycur llapan shungüwan willapaycä. Willapänäpaj Washäcuj Jesús sumaj shacyächiman.


text: 1Ahinallataq, wawqe-panaykuna, yachanaykichistan munayku Macedonia provinciapi kaq iglesiakunaman Diospa khuyapayakuynin mast'arikusqanmanta. 2Paykunaqa sinchitapuni ñak'arishaspankupas anchatan kusikurqanku, khuyay wakcha kashaspankupas qoykukuq kayninkupiqa qhapaqkuna hinan llimp'arishaqta qorqanku. 3Ñoqan allinta yachani, paykunaqa atisqankuman hina qosqankuta, hinallataq atisqankumantapas aswantaraq qosqankuta. 4Paykuna kikinkun anchatapuni valekuwarqanku: Ñoqaykupas iñiqkunata yanapaykuytapunin munayku, nispa. 5Manan yuyaykusqaykuman hinallachu qorqanku, aswanpas Señormanmi ñawpaqtaqa paykuna kikinkuta qokurqanku, hinaspañan ñoqaykumanqa Diospa munayninman hina qowarqanku. 6Chaymi Titota valekurqayku qankuna ukhupipas kay yanapay huñuy qallarisqanta hunt'ananpaq. 7Qankunaqa tukuy imapipas allinpunin kankichis: iñiypi, rimaypi, yachaypi, tukuy k'uchi-kaypi, ñoqaykuta munakuypipas, chay hinallataq yanapayta qoypipas allinpuni kaychis. 8Chaytaqa manan kamachikuyta hinachu nini, aswanpas hukkunaq k'uchi kasqallantan willamuykichis, chaywan qankunaq munakuyniykichis cheqaqpunichus kasqanta yachanaypaq. 9Yachankichisñan Señorninchis Jesucristoqa khuyapayakuq kasqanta, paymi qhapaq kashaspa, qankunarayku wakchayarqan, wakcha-kayninwan qankuna qhapaqyachisqa kanaykichispaq. 10Kunanmi yuyaychaykichis imatachus ruwanaykichista: Aswan allinmi qayna wata qallarisqaykichista hunt'anaykichis. Qankunan ñawpaqtaqa qoyta munarqankichis, hinaspa qorqankichis. 11Chay hinaqa, chay ruwayta hunt'aychis, imaynan usqhaylla munarqankichis, chay hinallataq ruwanaykichispaqpas kaychis, kasqanman hina qospaykichis. 12Pipas Diosman qoytapuni munan chayqa, kasqanman hina qoqtan Diosqa chaskinqa, Diosqa manan mañanchu mana kaqtinqa. 13Chaytaqa nini manan hukkunata yanapaspa qankuna kikiykichis pisichikuypi kanaykichispaqchu, aswanpas mana pisichikuypi kanaykichispaqmi. 14Kunan tiempo qankunaq askha kapusqasuykichismi paykunaq pisichikusqanta yanapaykunqa, huk tiempopitaq paykunaq askha kaqninku qankunaq pisichikuyniykichista yanapaykusunkichis, ahinapi mana imapas pisinasuykichispaq. 15Diospa Simin Qelqan nin: “Askhata pallaqpaqqa manan puchurqanchu, pisillata pallaqpaqpas manan pisirqanchu”, nispa. 16Diosman gracias kachun, paymi Titota sonqonpi yuyaykachirqan, ñoqa hinallataq qankunamanta sienteq kananpaq. 17Titoqa valekusqaykuta hap'irqanmi, pay kikinpunitaq qankunata anchata munakusunkichis, chaymi kunan payllamanta watukuq hamushasunkichis. 18Titotawanmi huk wawqeta kachamushayku, payqa Cristomanta allin willakuykuna mast'arikunanpaqmi kusata llank'arqan, chaymi paymantaqa allin rimay iglesiakunapi uyarikun. 19Manataqmi chayllachu, aswanpas iglesiakunan chay wawqeta akllarqanku, ñoqaykuwan kuska purispa yanapaykunata huñuspa apaysiwanankupaq, chaytan ñoqayku ruwashayku Señorta hatunchanaykupaq, hinallataq kusikuywan ruwasqanchista yachanankupaq. 20Ahinapin cuidakuyku kay askha yanapaykunata rakisqaykumanta ama pipas rimakuwanankupaq. 21Chaykunataqa ancha manchakuywanpunin ruwayta munashayku, manan Señorpa qayllallanpichu, aswanpas runakunaq qayllanpiwanmi. 22Paykunawan kuskatataqmi huk wawqetapas kachamushayku, paytan askha kutiña probaspa tukuy imaymanapi k'uchi kasqanta reparayku, kunanqa aswantaraqmi yanapayta munan qankunapi anchata confiakusqanrayku. 23Yachanaykichismi, Titoqa puriqmasiymi, qankunata serviypi llank'aqmasiymi, chay iskay wawqekunataq iglesiakunaq kachamusqankuna, paykunaqa llank'anku Cristota hatunchanankupaqmi. 24Chayrayku, cheqaqtapuni munakusqaykichista paykunaman rikuchiychis, iglesiakunaq yachananpaq, qankunamanta alabakusqaykupas cheqaqpuni kananpaq.


text: 1Pablo, Diospa munaimanda cayashca Jesucristo cachashca runa tucungaj, ñucanchi uqui Sostenesndi, 2Corinto llactai tiaj Diospa iglesiama quillcanchi, Cristo Jesuspi sumajyachishcaunama, chuyaj tucungaj cayashcauna, shinallara tucui Señor Jesucristo shutii mañajcunaras, maibi tiaushas, quillcanchi. Paiga paiguna Señormi, shinallara ñucanchijpas. 3Gracia ali llaquina iyairas cushi shunguras charichi ñucanchi Yaya Diosmanda, shinallara Señor Jesucristomandas. 4Tucui huras ñuca Diosta agrasiuni cangunaraigumanda, shinallara cangunama cushca Diospa gracia ali llaquina iyaimandas Cristo Jesuspi; 5imasna canguna Cristoi pactajta bindisiai tucushcanguichi tucui shimiunais, tucui intindinais; 6imasna Cristomanda cuintashca shimi ali sirtu ajta ricuchishcara cangunama. 7Shina ajllaira canguna ñucanchi Señor Jesucristo ricurimunara chapausha, mana imas Dios cuyashca pishinzhu cangunahua. 8Pai canguna quirishcai cangunara shinzhiyachingami puchucai punzhagama, canguna cauźa illaj tucungaj ñucanchi Señor Jesucristo shamuna punzhai. 9Dios sirtu quirihuajllami. Pai cangunara cayaca paihua Churi ñucanchi Señor Jesucristohua pariju cumpañasha causangaj. 10Cangunara rugauni, uquiuna, Señor Jesucristo shutira llaquishcamanda, canguna tucui chi tunui rimanguichi, ama chican chican chaupirisha, astaun tucui parijulla shu iyaillahua tucusha, shu iyarinallahua, shu ricunallahua. 11Cloeguna cuintahuanauca imasna cangunapura piñanaushcara, uquiuna. 12Casna rimasha nini: Cangunamanda shu runa nin, “Ñuca Pablo runami ani;” shuj, “Ñuca Apolospaj ani;” shuj, “Ñuca Cefaspaj ani;” shuj, “Cristojmi ani.” 13¿Cristo chaupirishcachu aca? ¿Pablo canguna randimanda chacatashcachu aca? ¿Pablo shutiichu bautisaricanguichiri? 14Diosta agrasini imasna cangunamanda mana pitas bautisacanichu, randi Crispollara, Gayollara, 15ama pihuas rimachu: “Pablo shutiimi bautisaricani.” 16Maspas Estéfanaspa aillura bautisacani. Chishujcunamanda mana pitas bautisacani yachin. Mana iyai tianzhu. 17Ñucara Cristo mana cachahuacachu bautisangaj, astaun evangelio ali shimira camachingaj. Mana rimacanichu yachashca shimihua, Cristo cruzta ama yanga rashca tucuchu. 18Cruzmanda cuintana shimi yanga shimimi iyanaun chingariujcuna, randi ñucanchima, quishpichishcaunama, cai shimi Diospa ushaimi iyanchi. 19Quillcashcami tian: “Yachajcuna yachanara huajlichishami, iyaiyujcuna iyaira ichushami.” 20¿Maibirairi yachaj? ¿Maibirairi ley shimira yachachij? ¿Maibirairi cuna huras rimaisiqui runa? ¿Manzhu Dios cai pacha yachanara yanga lucu shimira cuinta rashca? 21Dios pai yachashcamanda cushcasna, mundu paita mana ricsicachu yachanamanda. Astaun Dios cucami quirijcunara quishpichingaj lucu cuinta shimira camachishcamanda. 22Judiuguna munanaita rashcaunara ricunara munanaun; grieguuna yachanara mascanaun. 23Astaun ñucanchi Cristora chacatashcara camachinchi, judiuguna ricujpi shu nijtana cuinta, gentilguna ricujpi shu yanga lucu shimi cuinta. 24Randi cayashcauna ricujpi, judiu ashas, gentil ashas, Cristo Diospa ushaimi, Diospa yachanami. 25Dios yanga samira rashca ima runa yachairas yalin. Dios irqui samira rashca runamanda yali shinzhimi. 26Ricuichi uquiuna, imasna cayashca acanguichi. Cangunahua mana yapa ashca yachajcuna tian, runa ricujpi, mana yapa ashca ushajcuna, mana yapa ashca charijcuna. 27Astaun Dios mundumanda upaunara ajllacami yachaiyujcunara pingachingaj; shinallara mundumanda mana ushajcunara Dios ajllacami ushajcunara pingachingaj. 28Mundumanda pugriunaras, chijnishcaunaras Dios ajllaca, maspas imas illajta ajllaca tiajcunara tucuchingaj. 29Dios shinami rarca pihuas ama ahuayarichu paihua ñaupajpi. 30Cristo Jesuspi Diospajcuna anguichi. Dios rashcamanda Cristo ñucanchihua yachanas, ali dirichu tucunas, chicanyachinas, randinas tucushcami; 31imasna quillcashcami tian: “Pihuas alabasha nisha, Diosta alabachu.”


text:
Roberto Laserna
Roberto Laserna sutiyuq runaqa (1953 watapi paqarisqa Quchapanpa llaqtapi, Buliwyapi) buliwyanu kastilla simipi qhichwa simipipas qillqaqmi.
Kalihurniya Yachay Suntur)pim amawt'ayarqan. 2003 watamanta 2004 watakama Princeton Yachay Sunturpim yachachirqan. Kunanqa Hatun Yachay SUntur San Simon (Universidad Mayor de San Simon) nisqapim llamk'achkan.
Qillqasqankuna[llamk'apuy | pukyuta llamk'apuy]
- Martina uj juch'uy takiypi (1975), Imp. Renovación, La Paz
- La democracia en el ch'enko (2004), Fundación Milenio, La Paz


text: 1Moisesmi Israel runakunata nirqan: 2–Pachak iskay chunka watayoqñan kani, manan kallpaypas llank'anaypaq kanñachu. Señor Diospas niwarqantaqmi: “Manan Jordán mayuta chimpankichu”, nispa. 3Chaypas Diosninchis Señor Diosmi ñawpaqeykichista chimpanqa, paymi chay suyu runakunata ch'usaqyachinqa, hinan hallp'ankuta hap'ikapunkichis. Josuemi umalliykichis kanqa, Señor Diospa nisqanman hina. 4Señor Diosmi chay suyukunata ch'usaqyachinqa imaynan Amor runakunaq reyninku Sehontapas Ogtapas ch'usaqyachirqan hinata, paymi suyunkuta ch'usaqyachirqan. 5Señor Diosmi chay suyukunata hap'ichisunkichis, chaymi kamachisqayman hina lliwta paykunata ruwankichis. 6Kallpachakuychis, allin qhari kaychis, ama manchakuychischu, amataq paykunata manchapakuychischu. Diosninchis Señor Diosmi qankunawan kashan, manan payqa saqesunkichischu, manataq wikch'urparisunkichispaschu, nispa. 7Chaymantataq Moisesqa Josueta waqyarispa, llapa Israel runakunaq qayllanpi nirqan: –Kallpachakuy, allin qhari kay, qanmi kay llaqtata Señor Diospa prometesqan suyuman pusaykunki, paymi ñawpa taytaykichiskunaman jurarqan chay suyuta qonanpaq, qanpa kamachisqaykin Israel runakunaqa chay suyuta hap'inqaku. 8Señor Diosmi ñawpaqeykita rinqa, qanwantaq kanqapas. Manan saqerparisunkichu, manataqmi wikch'urparisunkipaschu, chhaynaqa, ama manchakuychu amataq pisi kallpayaychu, nispa. 9Moisesmi chay kamachikuy simita qelqarqan, hinaspa Señor Diospa rimanakuynin arcata apaq Leví ayllu sacerdotekunaman, Israel llapa kurak runakunamanwan qorqan. 10Kamachirqantaq paykunata: –Sapa qanchis wata tukuyta, manukuna pampachay wata chayamuqtin, Ch'uklla Ruway Fiestapi kay qelqata leenkichis. 11Diosniykichis Señor Dios akllakunqa chay cheqaspi llapa Israel runakuna huñukuqtin, paykunaq qayllanpi kay kamachikuy simita leenkichis. 12Llapan qharikunata, warmikunata, wawakunata, qankuna ukhupi tiyaq wak llaqtayoqkunata ima huñunkichis, kamachikuy simi leesqata uyarinankupaq. Ahinapin Diosniykichis Señor Dios manchakuyta yachanqaku, tukuy kay kamachikuy simikunatapas makilla hunt'anqaku. 13Chaymi chaykunata mana yachaq wawqeykichiskunapas uyarinqaku, hinaspan paykunapas Diosniykichis Señor Diosta manchakullanqakutaq, Jordán mayuta chimpaspa hap'ikapunkichis chay hallp'api tukuy kawsasqanku p'unchaykuna, nispa. 14Señor Diosmi Moisesta nirqan: –Wañukapunaykin qayllamushanña, chhaynaqa, Josueta waqyamuy, hinaspa Ñoqawan Tupana Karpapi iskayniykichis qayllaykamuwaychis Josueta kamachinaypaq, nispa. Hinan Moisesqa Josuepiwan Karpaman rirqanku. 15Chaypin Señor Diosqa paykunaman rikhurirqan sayashaq phuyupi, chay phuyun Karpaman haykuna patapi sayarqan. 16Señor Diostaq Moisesta nirqan: –Yaqañan ñawpa taytaykikuna hina wañukapunki, kay runakunataq qhellichakunqaku, hap'ikapunqaku chay suyu runakunaq diosninkuta yupaychaspa. Ñoqatataq saqerpariwanqaku, paykunawan rimanakusqaytapas p'akinqaku. 17Chayrayku, paykunapaq anchata phiñakuspa wikch'urparisaq, paykunataqa manañan qhawarisaqchu, hinan ch'usaqyachisqa kanqaku. Chaymi paykunaqa tukuy mana allintapas ñak'ariykunatapas muchuspa ninqaku: ¿Manachu kay mana allinkunata muchushanchis Diosninchis mana ñoqanchiswan kasqan hawa? nispa. 18Chay p'unchaymi ñoqaqa paykunata manapuni qhawarisaqchu, tukuy mana allin ruwasqankumanta, wak dioskunata yupaychasqankumanta ima. 19Chhaynaqa, kunan qelqaychis kay takita, hinaspa Israel runakunaman yachachiychis takinankupaq, ahinapin kay taki paykuna contra testigo kanqa. 20Ñoqan paykunata pusaykusaq lecheq miel misk'iq askha kanan hallp'aman, imaynan ñawpa taytankuman juramentowan prometerqani hina. Chaypin tukuy munasqankuta mikhuspanku wirayanqaku, chaymantataq wak dioskunata yupaychanqaku, ñoqatataq pisichawanqaku, rimanakusqaytapas p'akinqaku. 21Tukuy mana allinkunatapas ñak'ariykunatapas muchuqtinku, kay taki paykuna contra testigo kanqa, mirayninkun yuyarispa takinqapuni. Kunanmi prometesqay hallp'aman manaraq pusaykushaspa, yachaniña imatachus paykuna yuyaykushanku chayta, nispa. 22Hinan Moisesqa chay p'unchaypacha kay takita qelqarqan, hinaspataq Israel runakunaman yachachirqan. 23Nunpa churin Josuetan Señor Diosqa kamachirqan: –Kallpachakuy, allin qhari kay, qanmi kay Israel runakunata prometesqay suyuman pusaykunki, ñoqataq qanwan kashasaq, nispa. 24Moisestaq chay kamachikuy simikunata lliwta qelqayta tukuspa, 25Señor Diospa rimanakuynin arcata apaq Leví runakunata nirqan: 26–Hap'iychis kay kamachikuy simi qelqata, hinaspa Diosniykichis Señor Diospa rimanakuynin arcaman churaychis, chaypi qankuna contra willakuy kananpaq. 27Yachanin ñoqaqa sinchi k'ullu mana kasukuq kasqaykichista, kunan ñoqa kawsashaqtiyraq Señor Diosta mana kasunkichischu chayqa, ¡imaynaraqchá kankichis wañukapuqtiyqa! 28Kayman huñumuychis ayllu kurak runakunata kamachikuqkunatawan, kay simikunata allinta willanaypaq, hinaspa kay pachata hanaq pachatawan waqyasaq paykuna contra testigo kananpaq. 29Yachanin wañukapusqay qhepata sinchi mana chaninta ruwanaykichista, yachachisqay simikunamanta t'aqarikunaykichistapas. Qankunataq hamuq p'unchaykunapi ñak'ariykunata muchunkichis, Señor Diospa mana munasqan kaqkunata ruwaspa payta phiñachisqaykichis hawa, nispa. 30Chaymi Moisesqa llapa huñuykusqa Israel runakunaman kay takita qallariymanta tukukuykama rimarqan:


text: 1Galacia provinciacho caycag yäracog mayëcuna: Noga apóstol Pablumi cay cartata gamcunapä apaycäsimö. Apóstol canäpäga manami runacunasu churamash, sinöga Señorninsi Jesucristo y payta cawarisimog Tayta Diosninsimi. 2Caycho caycag waugui-panicunapis gamcunapä salüduntami apasicayämun. 3Tayta Diosninsita y Señorninsi Jesucristutami ruwacuycä cuyapäyäshushpayqui ali cawayta goycuyäshunayquipä. 4Tayta Diosninsi munashgannömi Jesucristo cruzcho wanush lutan ruraycunapita jorgamänansipä y jusansicunata Tayta Diosninsi perdonamänansipä. 5Sayno perdonamashgansipita Tayta Diosninsi imayyagpis alabash cayculäsun. Amén. 6Manami imaycanöpa yarpachacurpis atipäsu Jesucristuta chasquicurcur lutan yachasicuytana chasquicuycäyashgayquita. Jesucristupa wilacuyninta yachasiptë gamcuna musyayashcanquimi Jesucristo cruzcho wanushganpita Tayta Diosninsi jusansicunata perdonamashgansita. Sayta musyaycarga ¿imanirtä lutan yachasicuycunatana chasquicuyashcanqui? 7Manami lutan yachasicuyta chasquicursu jusansicunapita perdonash caycansi, sinöga Jesucristupa wilacuyninta chasquicurmi. Sayno captinpis waquin runacuna shimita goycäyäshunqui Jesucristupa wilacuyninta yachasishgäta manana cäsupäyänayquipä. 8Gamcuna cagcho nogacuna yachasiyashgäta manacagman churar lutanta pipis yachasiyäshushpayquega in ernuman gaycushmi cayangapä. Quiquëpis lutanta yachaserga in ernuman gaycushmi cashäpä. Saynölami gloriapita shamuycur juc angilpis lutanta yachasiptenga Tayta Diosninsi in ernuman gayconga. 9Gamcunataga yapay caynömi në: Pipis Jesucristupa wilacuyninman lutan yachasicuyta tacusiptenga Tayta Diosninsi in ernumanmi gaycongapä. 10¿Imanirtä yarpaycäyanqui runacuna alabamänan cashla Jesucristupa wilacuyninta yachasishgäta? Nogaga manami runacuna alabayämänanpäsu yachasë, sinöga quiquin Tayta Diosninsi: “Munashgäno alimi yachasishcanqui” nimänanpämi. Runacuna alabayämänan cash acra acraycular yachaserga manami Tayta Diosninsipa wilacogninsu caycäman. 11Waugui-panicuna, shumag tantyacuyay. Runacuna salvacuyänanpä wilacushgäga manami runacunapa yarpayninsu caycan. 12Jesucristupa wilacuyninta yachasishgäga manami runacuna tantyasiyämashgansu caycan, sinöga Jesucristo tantyasimashganmi. 13Gamcuna musyayashcanquimi naupata imano cashgätapis. Jesucristuta manarä chasquicorga payta chasquicogcunapa contran sharcur gaticachargä. Sayno rurargä Jesucristuta pipis manana chasquicuyänanpämi. 14Lapan winay mayëpitapis masmi Moisés guelgashgancunata noga cumplishcä. Saymi waquin Israel mayëcunapitapis más välisishcä costumbrëcunata. 15Sayno caycar Jesucristupa wilacuyninta manacagman churaptëpis Tayta Diosninsi cuyapämashpan churamash Jesucristupa wilacuyninta wilacur purinäpämi. Sayno wilacunäpämi Tayta Diosninsi acramash manarä yuriptë. 16Saymi Jesucristo yuriparcamar mana Israel runacunata wilacuyninta wilapänäpä nimash. Sayno nimaptinmi pitapis tapucorgänasu tantyasimänanpä. 17Saynöpis manami punta cag apostolcunawan parlagpis Jerusalenman aywashcäsu. Saypa trucanga aywacorgä Arabia nacionpami. Saypitanami yapay cutergä Damasco marcaman. 18Damascuman cutishgäpita quimsa watatarämi Jerusalenpa aywargä Pedruwan parlanäpä. Paywanmi ishcay semäna saycho goyargä. 19Saychömi tincorgä Señorninsi Jesucristupa wauguin Santiaguwanpis. Paycunapita mastaga manami maygan apostoltapis reguishcäräsu. 20Tayta Diosninsi musyanmi mana lulacuypa sayno nicashgäta. 21Saypitanami aywargä Siria y Cilicia provinciacunapa. 22Judea provinciacho caycag waugui-panicunaga manarämi mayganpis reguiyämarganräsu. 23Jesucristupa wilacuyninta wilacur puriycashgätami isanga musyayargan. Paycunata runacuna wilayargan: “Jesucristuta chasquicogcunata gaticachag Pablushi cananga Jesucristupa wilacuyninta wilacur puriycan” niyashpan. 24Sayno negta wiyarshi Tayta Diosta agradëcicuyargan paypa wilacogninna cashgäpita.


text: 1Jesús wilacuyta manarä galaycuptinmi Juan Bautista Tayta Diosninsipa wilacuyninta wilacur galaycorgan. Judea provinciacho caycag sunyag pasapa puriptinmi runacuna sayman aywayargan wilacushganta wiyayänanpä. 2Chäyaptinmi pay wilapargan: “Tayta Diosninsipa maquincho ali cawanapä cag tiempo chämushganami. Sayno captenga jusalicuycunata cacharir Tayta Diosninsi munashgannöna cawayay.” 3Juan Bautista manarä yuriptinmi Tayta Diosninsipa profëtan Isaías paypita cayno guelgargan: “Sunyag jircachömi juc runa gayacuypa wilaconga: ‘Mandag runa shamuptin chasquicunayquipä nänita pisar puestucuyashgayquino jusalicuycunata cacharir puestucuyay Tayta Diosninsi shamuptin chasquicuyänayquipä’ ” nir. 4Juan Bautistapa mödanan cargan camëllupa milwalanpita awashmi. Wachcunpis cargan camëllo garapita rurashmi. Chucluscunata y tinyagpa mishquinta micularmi pay purergan. 5Wilacur puriycashganta wiyarmi Jerusalenpita y Judea provinciacho cag may-say marcacunapitapis asca runacuna Juan cashgan cagman aywayargan wilacushganta wiyayänanpä. 6Juan wilacushganta chasquicurmi say runacuna tantyacuyargan jusayog cayashganta. Saymi Tayta Diosta perdonta manacuyaptin Jordán mayucho paycunata Juan bautizargan. 7Sayman asca fariseo y saduceo runacuna bautizacuyänanpä shamogta ricarmi Juan Bautista nergan: “¡Culebra casta runacuna! ¿Imanirtä gamcuna yarpaycäyanqui jusayog captiquipis Tayta Diosninsi in ernuman mana gaycuyäshunayquipä cashganta? 8Tayta Diosninsi in ernuman mana gaycuyäshunayquipäga jusalicuycunata cacharir pay munashgannöna cawayay. 9Ama yarpäyaysu Abrahampa castan cayashgalayquipita Tayta Diosninsi salvayäshunayquipä cashganta. Tayta Dios munarga cay rumicunatapis Abrahampa castanman ticrarasinmanmi. 10“Mana ali wayog jachacunata chaquipita muturir ninaman gaycushgansinömi Tayta Diosninsega jusalicogcunata in ernuman gaycunanpä listuna caycan. 11Nogaga yaculawanmi gamcunata bautizä jusalicuyta cacharir Tayta Dios munashganno cawayänayquipä. Tayta Diosninsi cachamushgan Cristumi isanga munayyog caycan Santu Espirituwan y ninawanpis bautizayäshunayquipä. Nogaga manami payno munayyogsu caycä. 12Payga jurquëtan aptashmi caycan trïguta wayrananpä. Nircurmi trïgu cagta churanga wayinman. Y punshan cagtana gayconga imaypis mana upeg ninaman saycho rupananpä.” 13Jesuspis Galilea provinciapitami aywargan Jordán mayuman bautizacunanpä. 14Sayman chaptinmi paytaga Juan bautizayta munargansu: “Tayta Diosninsi cachamushgan Cristo caycaptiquega ¿imanöpatä gamta bautizäman? Bautizanäpa trucanga nogatacher antes bautizaycalämanquimanga” nishpan. 15Sayno niptinmi Jesús nergan: “Imano captinpis bautizaycalämay. Bautizamänayquitami Tayta Diosninsi munan.” Sayno niptinmi Juan bautizargan. 16Yacupita sharcurcurmi Jesús ricargan ciëlo quichacascamuptin Santu Espíritu palomano payman uraycämogta. 17Saymi ciëlupita wiyacämorgan Tayta Dios cayno nimushgan: “Payga cuyay surëmi caycan. Noga munashgäno lapanta ruraptinmi cushish caycä.”


text: 1Israel nacioncho Herodes rey caycaptinmi Judea proviciacho caycag Belén marcacho Jesús yurergan. Yuriycuptinmi inti jegamunan cag lädupita goyllar estudiag runacuna Jerusalenman chaycur tapucuyargan: 2“¿Maychötä Israel runacunapa mandagnin rey cananpä yureg iti caycan? Inti jegamunan lädupa goyllarnin jegamogtami ricayashcä. Saymi payta adorag shayämushcä.” 3Rey cananpä wamra yurishganta wiyaycurmi rey Herodes yupa rabiar yarpachacorgan imanöpapis say wamrata wanusinanpä. Saymi Jerusalencho tag runacuna segaypa mansacäyargan cayno yarpäyashpan: “Cananga ¿imatarä ruranga Herodes?” 4Rey Herodisga mandag cüracunata y Moisés guelgashganta yachasegcunata gayaycasir taporgan: “¿Maychötä Tayta Dios cachamunanpä cag Cristo yurinanpä caycan?” nir. 5Sayno tapuptinmi paycuna niyargan: “Judea provinciacho caycag Belén marcacho yurinanpämi guelgaraycan, taytay. Saycho yurinanpämi Tayta Diosninsipa profëtan cayno guelgargan: 6‘Belenchömi Israel runacunapa mandagnin rey yurengapä. Saychömi yurenga Judea provinciacho jatusag marcacunapita tacshala caserío captinpis. 7Sayta wiyaycurmi Herodes pacaylapa gayasergan goyllar estudiagcunata. Paycuna chaycuyaptinmi taporgan say goyllarta imaypitana ricayashgantapis. 8Imaypita-pasa ricayashgantapis wilayaptinmi Herodes nergan: “Belenman aywaycur say wamrata ashiyämuy. Tariycorga wilayämanqui nogapis adorag aywanäpä.” 9Sayno niptinmi goyllar estudiag runacuna aywayargan. Aywaycäyaptinna say ricayashgan goyllarpis paycunapa puntanta aywargan wamra caycashgan cag wayiman chäyashganyag. Chaycuyaptinna say pushag goyllar ichicuycorgan wayi janan ciëlucho. 10Saycho ichicuycogta ricarmi goyllar estudiagcuna yupa cushicuyargan. 11Saymi say wayiman yaycuyashpanna tariyargan Jesusta y maman Mariatapis. Jesusta ricaycurmi puntanman gongurpacuycuyashpan payta adorayargan. Nircurnami garayänanpä apayashgan gorita, inciensuta y mïrra nishgan perfümitapis churapäyargan. 12Cuticuyänanpä caycäyaptinnami paycunata Tayta Diosninsi sueñuynincho parlapargan Herodes cagman manana cutiyänanpä. Sayno parlapaptinmi juc nänipana marcanman cuticuyargan. 13Goyllar estudiag runacuna marcanman cutisquiyaptinnami Josëta sueñuynincho Tayta Diosninsipa angilnin wilargan: “Rey Herodismi ñïñu Jesusta wanusinanpä ashisenga. Mana wanusinanpä mamantinta Jesusta Egipto nacionman gueshpisiy. Saychöna tanqui cutimunayquipä wilashgäyag.” 14Sayno niptinmi Josëga riccharcamur jinan höra pasa manarä waraptin mamantinta Jesusta apacurcur Egiptupa aywacorgan. 15Saychömi paycuna täyargan Herodes wanushganyag. Sayno cananpä captinmi Tayta Diosninsi tantyasergan wilacognin profëtata guelgananpä: “Wamrä captinmi Egiptupita gayamushcä.” 16Goyllarta estudiag runacuna Jesús maycho cashgantapis wilag mana cutiycuptinmi rey Herodisga yupa rabiacorgan. Saymi Jesusta wanusiyta munar soldäduncunata cachargan Belén marcacho y naupan estanciacunachöpis olgu wamracunata wanusiyänanpä. Goyllarta estudiag runacuna imaypita-pasa goyllarta ricashganta wilapash captinmi Herodes tantyacorgan Jesús juc o ishcay watayogna cashganta. Saymi wamracunata wanusiyargan sayrä yurish caycagcunapita ishcay watayogyag. 17Sayno päsaptinmi Tayta Diosninsipa unay profëtan Jeremías guelgashganno cumplergan. Paymi cayno guelgargan: 18“Ramá nishgan marcachömi pï-maypis laquicuyashpan segaypa wagaycäyan. Wawancuna wanuycuptinmi shogayaptinpis mana chawaypa Raquel wagaycan.” 19Egiptucho José caycaptinmi Herodes wanorgan. Saymi sueñuynincho Tayta Diosninsipa angilnin Josëta nergan: 20“Mamantinta Jesusta apacurcur Israelmanna cuticuy. Jesusta wanusiyta munagcuna wanuyashganami.” 21Ángil sayno niptinmi jinan höra Josëga Israelman cuticorgan mamantinta wamrata apacurcur. 22Cutiycarnami José musyargan Judea provinciacho rey Herodispa trucan surin Arquelao mandag caycashganta. Sayta musyarmi José mansarergan Judeaman cutiyta. Sayno mansariptinmi sueñuynincho Tayta Diosninsi nergan Judeaman aywananpa trucanga Galilea provinciamanna aywacunanpä. 23Galilea provinciaman charnami Nazaret marcaman aywargan saycho tänanpä. Saycho tänanpä cashganpitami Tayta Diosninsipa profëtancuna cayno guelgayargan: “Runacuna niyanga Nazaret runa cashgantami.”


text: 1¿Imapaqtaq qamkunapura anyanakur, maqanakur ima kawsankillapa? Chay mana allinkunata munashaykillaparaykumi, mana shumaqtaqa kawsankillapachu. 2Qamkuna imata munar, mana kunsigiyta puytir, wanuchikunkillapa kunsiginaykillapakaman. Chaynu imata munarqa, kusata inbidyanakur, maqanakunkillapa. Chaqa Dyusta mana mañarmiri, mana kunsigiyta puytinkillapachu munashaykillapataqa. 3Mañakunkillapapismi gustuykillapalata ruranaykillapapaq. Chaymiri Dyusqa mañakushaykillapataqa mana qushunllapachu. 4¡Ay, qamkuna Dyuspi mana allita kriyir, ukpi ukpina yarpuqkuna! ¿Manachu yach'ankillapa kay pachamanta kaq tukuy imakunata munaqkunaqa Dyuspa kuntranna kanchikllapa nir? Chaymi mayqanpis kay pachamanta kaq tukuy imakunata munaqkunaqa, Dyuspaqa kuntranna tikrakayan. 5Chaqa allita yarpuyllapa, Dyus nitin iskribikashakunapimi nin: "Dyuspa Ispiritunmi qamkunapi kawsan. Payqa, munashurllapa kusa silusu. Chaymi mana munanchu paymanta chiqanchakanallapapaqqa" nir. 6Piru Dyusmi kusa allin kar kusata yanapamanchikllapa. Chaqa chay iskribikashakunapimi nin: "Dyusqami kusa kani niqkunamantaqa chiqanchakan. Piru chay mana kusa kani ima niqkunata-shuypaqa kusalata yanapan" nir. 7Chay-ari Dyuslata tukuy shunquykillapawan kasur, dyablutaqa ama kwintacharchu shachinakuyllapa. Chaynuqami qamkunamantaqa ashunqana. 8Chayna Dyusman tukuy shunquykillapawan qimikayllapa. Chayta ruratkillapa, Dyuspis qamkunaman shamuyanqa. Uyankillapa uchayjunkuna: Uchayjun makikillapata paqar, amana uchakuyllapachu. Uyankillapa, qamkuna tukuy shunquykiwan Dyusta mana munaqkuna: Amana ima uchatapis rurayllapachu. Ashwan Dyusninchiklatana munayllapa, shunquykillapapis chuya yaku yupay shumaq kananpaq. 9Mana allinta tukushaykillaparayku llakir, waqayllapa. Kananqa asikuyta dijarna, waqayllapa. Aligriyayta dijarna, llakiyllapa. 10Chaynulla ama kusa kani nirchu tukuy shunquykillapawan Amitunchiklata kasuyllapa. Chaynuqami kusa puytiqpaqna tikrar, aligriyachishunqallapa. 11Kriyiq masiykuna, amami washaykillapata rimapanakunkillapachu. Chaqa kriyiq masikipa washanta rimar, jwisnu tukur rikar yach'arqa "Dyus mantakushanmanta mas puytiq kani" niq yupayna kankillapa. Chaynu kusa mas puytiq kani nirqa, Dyus mantakushanta kuntrar manana kasuyankillapachu. 12Dyuslami mantakushanta qumashanchik. Paylami jwisninchikpis. Chaymi payla puytin runakunata rikar yach'ar washayta, manaqa chinqachiymatapis. Piru qamqa, ¿pitaq kanki rikar yach'anaykipaq runa masikitaqa? 13Uyamayllapa qamkuna, tukuy imata munaqkuna. Ninkillapami: "Kananmi, manaqa allaqmi rishun chay may pwibluman. Chaymi uk añuta nigusyuta rurar, qillayta ganashun" nir. 14Piru manami yach'ankillapachu imami allaqqa pasashuyanqallapa nirmapis. ¿Rantikashachuri bidaykillapaqa? ¿Manachu puktaymaqa uk pachapi rikarir, qashan das chinqan? Chaynullami bidaykillapawanpis pasan. 15Ashwan chay yarpuyashaykillapata ruranarqa, niyllapa: "Amitunchik munatinmi, kawsar imatapis rurashun, manaqa mana" nir. 16Piru qamkunaqa, mana chayta yarpurchu, kusana kani niyankillapa. Manami chayqa allinchu. 17Uk runa, Dyus nishanta yach'ar, kaymi allin ruranaypaq nir mana rurarqa, uchayjunna.


text: 1Chaymanta pakariykaptin tukuy kamachikuk saserdotekunawan tukuy judiyukunapa ansianunkuna parlashpankuna yuyarkansapa Jesusta wañuchinankunapa. 2Chaypina Jesusta watashpankuna pusharkansapa kamachikuk Pilatoman. Pilatoka karkan romano gobernador. 3Chaypina Jesusta Pilatoman wañuchichinankunapa pushaptinkuna Judaska kawarkan. Jesusta apichichishkanrayku sukaman turbakushpa rirkan rantikushkan chanin kullkita kutichikuk. Chay kamachikuk saserdotekunapi judiyukunapa ansianunkunapi chayashpa willarkansapa: 4—Chay mana nima uchayuk runata wañuchinaykichipa rantikushpayni uchallikushkani. Chaypina paykunaka willarkansapa: —Chayka kanpa uchaykimi. Ñukaykunapa mana nimachu. 5Chashna willaptinkuna Judaska chay kullkita Tata Diospa wasinpi wishchukurkan. Chaymanta llukshishpa waskawan sipinakushpa wañuchinakurkan. 6Chaypina chay kamachikuk saserdotekuna chay wishchudu kullkita apishpankuna willanakurkansapa: —Kay kullkika wañuchinanchikuna runapa chaninmi. Chayrayku mana allichu churananchikunapa ofrenda churana kajapi. 7Ashwan alli kanman kay kullkiwan suk terrenuta rantinanchikunapa chikan llaktamanta runakuna wañuptinkuna chaypi pampanankunapa. Chashna parlanakushpankuna puyñukuna rurak runapa terrenunta rantirkansapa. 8Chay kullkiwan rantishkankunarayku kunankaman chay pampapa shutin kiparishka Yawar Pampa. 9Chayta rurarkansapa chay ñawpa yachachikuk Jeremiyas rimashkanshina: “Israel runakuna kimsa chunka kullkillata chanicharkansapa chay alli rurak runapa pagarakunankunapa. 10Chay kullkiwan puyñukuna rurak runapa terrenunta rantirkansapa Tata Dios rimashkanshina.” 11Chaymanta Jesusta pusharkansapa gobernador Pilatopi chatakuk. Chaypi Pilatoka Jesusta tapurkan: —¿Kanchu kanki judiyu runakunapa ashwan sinchi kamachikukninkuna? Chashna tapuptin Jesuska aynirkan: —Ariya ñukami kani. 12Chaypina kamachikuk saserdotekunawan judiyukunapa ansianunkuna Jesusta sukaman chataykaptinkuna Jesuska mana aynikushpa upallalla uyarirkan. 13Chayrayku Pilato Jesusta tapurkan: —¿Manachu uyarinki tukuy kay runakuna chatashuptinkuna? 14Chashna tapuptin Jesuska mana nimata aynirkanchu. Chayrayku Pilatoka sukaman almirarkan. 15Tukuy wata Paskua fiesta ukun Pilato amañarkan karselmanta suk runata kacharichiyta. Runakunata willaksapa akllanankunapa maykan runatami kacharinka nishpa. 16Chay tiempu karselpi karkan suk runa Barrabas. Tukuy pi yacharkansapa Barrabas sukaman mana alli rurak runa kananta. 17Chaypina Pilatoka chay aypa tantanakudu runakunata tapurkansapa: —¿Maykan runatatí munankichi kacharinaynipa? ¿Barrabastachu kacharisha? ¿Kay Tata Diosmanta shamudu rimanankunatachu kacharisha? 18Pilato chayta tapurkansapa allita yachashpa Jesusta chiknishpankuna chatakushkankunata. 19Chaymanta kamachikunan tiyarinanpi Pilato tiyaridu kaptin warmin willachirkan: “Ama nimanachiychu chay mana nima uchayuk runata. Kayna tutapi payrayku manchanapa layata muskukushkani.” 20Chaypina chay kamachikuk saserdotekunaka chay aypa tantanakudu runakunata sinchita willarkansapa: —Pilatota willaychi Barrabasta kacharinanpa Jesusta wañuchichinanpa. 21Chaypina Pilato kashkan tapurkansapa: —¿Pitati munankichi kacharinaynipa? Chaypina chay tantanakudu runakunaka willarkansapa: —¡Barrabasta kachariy! 22Pilatoka tapurkansapa: —¿Imatatí rurasha kay rimanankuna Tata Diosmanta shamudu Jesusta? Chashna tapukuptinkuna tukuy runakuna aynirkansapa: —¡Kruspi chakatachiy! 23Pilatoka willarkansapa: —¿Ima mana allitatí rurashka? Paykunaka ashwan sukaman sinchita rimashpankuna kashkan willarkansapa: —¡Kruspi chakatachiy! 24Chay runakuna sukaman piñakushpa kapariptinkuna Pilatoka mana nima layapi upallayachiyta atipashpana yakuta apachimurkan. Chaywan makinkunata mayllarkan tukuy runakuna kawanankunapa. Chaypina willarkansapa: —Ñukaka makinita mayllani yachanaykichipa kay runa wañuptin mana nima uchayuk kanaynita. Wañuptinka kankunami uchayuk kankichi. 25Chashna willaptinkuna tukuy chay runakuna willarkansapa: —Chay runa wañuptinka ñukaykuna tukuy wambraynikunawan uchayuk kanisapa. 26Chaypina Pilatoka Barrabasta kacharishkanwasha Jesusta suk karawaskawan asutichirkan. Chaymanta kukurkan suk kruspi chakatashpa wañuchinankunapa. 27Chaypina Pilatopa soldadunkuna Jesusta pusharkansapa paypa wasinman. Chaypi chayashpankuna aypa soldadumasinkunata tantanachirkansapa Jesusta asichinankunapa. 28Jesuspa sawa llachapanta llatanachishpa kamachikukpa puka llachapanta churachirkansapa. 29Umanpi kashayuk waskamanta awadu koronata churapurkansapa. Chaymanta alli ladu makinpi suk varata churapurkansapa kamachikunan vara nishpa. Sukaman asichishpankuna ñawpakninpi kunkurikurkansapa. Kuyak tukushpankuna willarkansapa: —¡Kanmi judiyu runakunapa ashwan sinchi kamachikuknin kanki! 30Chaypina tukaycharkansapa. Chay varallawan umanpi waktarkansapa. 31Sukaman asichishkankunawasha kashkan kikinpa llachapanta churachirkansapa. Chaymanta pusharkansapa suk kruspi chakatak. 32Jesusta chakatak pushashpankuna suk runa Simonta tinkurkansapa. Chay Simon Sirene llaktamanta karkan. Soldadukunaka payta apishpankuna Jesuspa krusninta aparichirkansapa. 33Rishpankuna suk taksha urku Golgotapi chayarkansapa. Chay Golgota shuti judiyukuna rimanaynikunapi riman Uma Poto. 34Chaypina soldadukuna Jesusta upyachinayarkansapa ayakwan chakrudu vinuta. Jesuska chayta mallishpa mana upyanayarkanchu. 35Chaypina soldadukuna Jesusta kruspi chakatarkansapa. Chaymanta Jesuspa llachapanta pukllashpa patumanakurkansapa yachanankunapa pimi apanka nishpa. 36Chay washa chayllapi tiyarirkansapa Jesusta allita kuydanankunapa. 37Jesuspa uman kuskapi churarkansapa suk killkaduta tukuy runakuna yachanankunapa imapami wañuchishkasapa nishpa. Chay killkadupi rimarkan: “Kay Jesuska judiyu runakunapa ashwan sinchi kamachikukninmi.” 38Jesuspa ishkantin ladunpi ishkay suwa runakunatapish chakatarkansapa. 39Aypa runakuna rirkansapa Jesusta kawak. Paykunaka chikallayachishpankuna willarkansapa: 40—Kanmi rimashkanki Tata Diospa manllayba wasinta urmachishpayki kimsa diya ukunlla kashkan ruranaykita. Kunanka kikikilla salvanakuy. Tata Diospa wambran kashpaykika chay krusmanta urayamuy. 41Chashnalla kamachikuk saserdotekunawan Moisespa killkadunta yachachikuk runakunawan judiyukunapa ansianunkuna Jesusta asichirkansapa. Paykuna Jesusta pinkachishpankuna willanakurkansapa: 42—Payka aypa runakunata unkuyninkunamanta supaykunamanta salvashkasapa. Kunanka kikin mana atipanchu wañuymanta salvanakuyta. Israel llaktanchikunapa sinchi kamachikuknin kashpaka kay krusmanta urayamuchun. Chaypira kreyishunchisapa. 43Payka rimarkan Tata Diospa wambran kananta. Rimarkan Tata Dios tukuy layapi yanapananta. Tata Dios deverasta kuyashpanka kunanlla chay krusmanta urayachimuchun. 44Chashna asichiptinkuna chay ishkay ladunpi chakatadu suwakunapish Jesusta asichirkansapa. 45Jesus kruspi chakatadu kaptin chawpi diyamantapacha las tres de la tardikaman sukaman tuta likidu tukurkan. 46Chay oraslla Jesuska sinchita rimarkan: “Eli, Eli ¿lama sabaktani?” Chay rimakushkan judiyu rimanaynikunapi riman: “Tata Diosnini, Tata Diosnini ¿imapati sakiwashkanki?” 47Chay rimashkanta uyarishpana chay runakunaka willanakurkansapa: —Kay runaka ñawpa yachachikuk Eliyastami kayaykan. 48Chaypina suk runa kallpashpa pintupa puntanta chiktarkan utkuta churananpa. Chayta ayak likidu vinupi sumichishpa Jesuspa shiminpi churarkan shukunanpa. 49Chayta kawashpa sukkuna willarkansapa: —¡Ama upyachiychu! Akuychi kawaypachi Eliyas shamunkachu salvak manachu nishpa. 50Chaypina Jesuska kashkan sinchita kaparikurkan. Chashna kaparikushpa wañurkan. 51Jesus wañushkan oraslla Tata Diospa wasinpi warkudu arkana llachapa llikikurkan. Anakninmanta urayninkaman llikikurkan chay alli arkadu kuartu rikurinanpa. Chaypina allpa sukaman kuyurkan. Atun urkukunapish chiktakurkansapa. 52Chaymanta panteyunpi sepulturakuna kicharinakurkansapa. Tata Diosta kreyik wañudu runakuna aypa kawsamurkansapa. 53Chaymanta Jesus kawsamushkanwasha chay kawsamuk runakuna Jerusalen llaktapi yaykurkansapa. Chaypi yaykuptinkuna aypa runakuna kawarkansapa. 54Allpa sukaman kuyuptin Jesusta kuydak soldadukunawan kapitanninkuna tukuy chay almirana layakunata kawashpankuna sukaman manchakurkansapa. Chaypina paykunaka rimarkansapa: —Deverasmi kay runaka Tata Diospa wambran kashka. 55Jesus chakatadu kaptin Galileamanta katishpa yanapak warmikuna chikanmanta kawarkansapa. 56Chay kawak warmikuna aypa karkansapa. Paykunamanta suk karkan Mariya Magdalena. Suk karkan Jakobopa Josepa maman. Suk karkan Sebedeopa warmin. 57Chaymanta amusayaykaptinna Jesus wañushkanpi Jose chayamurkan. Chay Joseka Arimatea llaktamanta aypa kullkiyuk runa karkan. Jesusta kreyik karkan. 58Joseka rirkan Pilatota mañak Jesuspa kuerpunta pampachinanpa. Chashna mañaptin Pilatoka soldadunkunata willarkansapa kunankunapa. 59Chaypina Joseka Jesuspa kuerpunta suk allima mushuk sabanaswan wankurkan. 60Allita wankushpa pusharkansapa atun rumipi chayrak aspidu machay ukunpi churak. Chay rumi machayta Joseka kikinpa terrenunpi rurachirkan. Jesuspa kuerpunta chay ukupi churashkankunawasha manllayba rumiwan allita wichkarkan. Chaymanta sakirkan. 61Chay machay ladunpi Mariya Magdalena suknin Mariyawan tiyarishpa kawarkansapa. 62Jesusta wañuchishkankuna kayantin judiyu runakunapa samanankuna diya karkan. Chay diyaka kamachikuk saserdotekuna fariseo runakunawan tantalla rirkansapa Pilatota kawak. 63Chaypina willarkansapa: —Señor, ñukaykuna yuyanisapa chay llullachikuk runa rimashkanta. Payka kawsashpara rimarkan wañushkanmanta kimsa diya ukun kashkan kawsamunanta. 64Chayrayku roygaykisapa kimsa diyata soldadukunawan Jesuspa sepulturanta kuydachinaykipa ama tutapi disipulunkuna kuerpunta suwanankunapa. Chashna suwashpankuna rimanmansapa Jesuska kawsamushkanta. Chashna llullakushpa kashkan tukuy runakunata ashwanta llullachinmansapa. 65Chaypina Pilatoka willarkansapa: —Aypa soldadukunata pushaychi. Chay machayta atipanaykichi layata kuydaychi. 66Chaypina chay kamachikuk runakuna rirkansapa machaypa punkunta selluchak ama ni pi chay wichkanan rumita suchuchinankunapa. Chaymanta chay soldadukunata sakirkansapa allita kuydanankunapa.


text: 1Xa ta inre' nquich'o' q'uiy roch ch'ab'al vave' choch-ulief, o quich'ab'al ta ángeles, y xa manak amor viq'uin, xa in junan riq'uin jun ch'ich' ri nitzinin o jun k'ajuon ri altíra nik'ajan. 2Y xa ni'ej ta ri ni'e'x chuva ruma ri Dios, o xa ni'ka ta pano' (ni'an ta entender) nojiel runo'j ri Dios ri man k'alaj ta ranun-pa, o xa ni'ka ta pano' (ni'an ta entender) nojiel no'j, o ruma ta nucukub'an nuc'u'x riq'uin ri Dios, ruma ta re' nquitiquir ni'an chica ri nima'k tak juyu' chi ca'iel-el pache' ic'o-ve, y mesque ni'an nojiel re', pero xa manak amor viq'uin, man jun nquinuoc-ve. 3Y xa ta niya' nojiel ri c'o viq'uin chi nca'va' ri i-puobra, o xa niya' ta nutzij chi nquiparox pa k'ak', pero xa manak amor viq'uin, mesque quire' xtin'an, man jun kax xtinch'ec chirij. 4Ri amor nu'on chi nca'kacoch' y otz kano'j naka'an quiq'uin quinojiel. Ri amor nu'on chika chi man itziel ta nakatz'at jun ri otz c'o, chi man naka'an ta chi can c'o kak'ij, y chi man naka'an ta chi oj nima'k. 5Ri amor nu'on chika chi man naka'an ta xanak-pe', chi man nakacanuj ta ri jo'c nic'atzin chika, chi man nipa ta kayoval, y chi man nakayac ta ka ri ayoval riq'uin kánima. 6Ri amor nu'on chika chi antok ni'an ri man choj ta, man nkojquicuot ta, pero antok nib'anataj ri otz, nkojquicuot. 7Ri amor nu'on chika chi nojiel nakacoch', chi nakanimaj ri nu'ej ri jun chic, chi nojiel nakayo'iej akal, y chi can c'o ka-paciencia. 8Ri amor man xtiq'uis ta. Pero ri niqui'ej ri ni'e'x chica ruma ri Dios, can xtalka ri k'ij antok xtiq'uis. Y quire' je' ri nca'ch'o' nic'aj chic ch'ab'al ri nuya' ri Espíritu Santo chica, xtalka ri k'ij antok man xtiqui'an ta chic quire'. Y quire' je' xtalka ri k'ij antok ri no'j ri c'o kiq'uin vacame, xa man chic xtic'atzin ta. 9Ri no'j ri c'o kiq'uin vacame, xa man ja ta re' nojiel, y quire' je' ri ni'e'x chika ruma ri Dios chi naka'ej, xa man ja ta je' re' nojiel; 10pero antok xtalka ri k'ij chi nakana'iej nojiel, man chic xca'c'atzin ta ri kata'n vacame, xa nca'q'uis. 11Inche'l inre', antok xiq'uiy, xin'an inche'l niqui'an quinojiel ac'ola'. Ri nutzij, ri ni'an pensar y ri nuno'j, can inche'l richin jun ac'ual. Pero antok xinuoc c'ajuol, man xin'an ta chic inche'l niqui'an ri ac'ola'. Nojiel re' xa'nya' can. 12Vacame xa inche'l nkutzu'n chupan jun ispieja ri man can ta k'alaj otz ri chica nakatz'at chupan. Pero xtalka ri k'ij antok can k'alaj ri xtakatz'at. Vacame jo'c jutz'it vata'n, pero chupan ri k'ij re' xtinvatamaj ja'al roch ri Dios, can inche'l jaja' rata'n ja'al noch inre'. 13Pero siempre xca'c'ujie' ri cukb'al c'u'x riq'uin ri Dios, y ri esperanza, y ri amor. Pero chiquivach ri oxe' re', ri más nem rakalien ja ri amor.


text: 1Iconio pwiblupimi, Pabluwan Bernabiqa pulla yaykuranllapa Israel runakunapa tantakananllapa wasiman. Chaymi, chaypi paykunaqa yach'achikuranllapa Jesucristupaq. Chaynu yach'achikutinllapami achka runakuna kriyiranllapa, Israel runakuna, mana Israel runakunamapis. 2Piru Israel runakuna Jesucristupi mana kriyiqkunaqa ukman shumaqta rimar ingañaranllapa chay mana Israel runakunataqa, Jesucristupi tukuy kriyiqkunapaqa kuntran kananllapapaq. 3Chaynu katinmapismi, Pabluwan Bernabiqa mana mayqantapis mancharchu, ashwan Amitunchikpi kusata kunfyakar, achka diyakunata chaypiqa kidaranllapa yach'achikur. Chaymi Amitunchikqa paykunataqa yanapar, pudirninta quran, milagrukunata, mana ruraypaq shumaq imakunata rurananllapapaq. Chaymi yanaparan runakuna rikar ninanllapapaq, chiqaptami Dyus nishanta yach'achikuyan nir. 4Piru, chay pwiblupi runakunaqa ukmanta ukmanta yarpupakuranllapa. Chaymi wakinqa Israel runakunapa faburnin kaqllapa. Nataq wakinkuna-shuypaqa Apustulkunapa faburnin kaqllapa. 5Chaymantaqa, Israel runakuna, chaynulla mana Israel runakunapis karguyjunkunawan parlaranllapa, Pabluwan Bernabitaqa kusata qischar, rumikunawan sitar ima wanuchinanllapapaq. 6Piru chaykunata yach'armi Pabluwan Bernabiqa alsakar riranllapa prubinsya Licaoniapa pwiblunkunaman. Paykunaqa alsakar riranllapa Listraman, Derbiman, chaynulla chay shipchan pwiblukunamanpis. 7Chaymi chaykunapina Dyuspa shumaq rimaynintaqa yach'achikuranllapa. 8Chay Listra pwiblupimi, karan uk kuju runa. Paymi mana puriyta puytiqchu. Chaqa payqari nasishanmanta-pacha mana maydiyapis purishachu kaq. 9Chaymi Pablo yach'achikuqta uyakur tayaran. Chaynu yach'achikuyarmi, Pabluqa chay runataqa chapar yarpuran, payqami alliyanqa allita Dyuspi kriyishanrayku nir. 10Chaymantami, Pabluqa jwirtita rimar niran: --¡Sharir shay! nir. Chaynu nitinqa chay runaqa das piryar sharir, puriq qallariranna. 11Chaynu Pablo rurashanta rikarllapaqa, runakunaqa qallariranllapa kusalata rimaq chay Licaoniapa rimayninpi, kaynu nir: --¡Runa yupay dyusninchikkunami shamusha nuqanchikkunamanqa! nir. 12- 13Chay Listra pwiblupi taqkunapaqqami Jupiterqa uk dyusninllapa kaq. Iglisyan-shuypaqa, pwiblunpa yaykunanlapi kaq. Chaynu dyusninchik nirllapami, Bernabita shutichiranllapa Jupiter. Nataq Pabluta-shuypaqa shutichiran Mercurio, pay rimaq chay katin. Chayna chay Jupiterpa kuranqa apamuran turukunata, tuktitukunata ima, tukuy chaypi runakunawan pullana, Pabluwan Bernabitaqa adurananllapapaq. 14Piru Bernabiwan Pablo, nuqanchikta aduramanayanchik nir kwintata qukarqa, llakir piñakur rach'panmatapis llikiranllapa. Chaymantaqa, chay runakuna riyashanman kallpar rir yaykuranllapa, jwirtita kaynu nir: 15--Piru taytituykuna, ¿imapaqtaq kaytaqa ruranayankillapa? Chaqa, nuqakunapis qamkuna yupay runakunala kanillapa. Ashwanmi chay yanqa imakunata aduranaykillapata dijanaykillapapaqna shamusha kanillapa Dyuspa shumaq rimayninta yach'achishuqllapa. Chaynuqami chiqap kawsaq Dyus, syiluta, pachata, mar yakuta, tukuy ima kaqta rurasha, chay paypina kriyinaykillapapaq. 16Unayllaqami, Dyusqa tukuy runakunata dijamashanchik karan munashanchikllata rurar kawsanallapapaq. 17Chaynu dijamarninchikmapis, allinkunata rurar rikachimashanchik, 'Pimi kani' nirmapis. Chaynulla kananpis, paymi nuqanchikkunaman tamyata kach'amun, tarpukushanchikkunamanta shumaqta urqukunallapapaq. Chaynulla, paylla chay mikunanchikllapamatapis qumayanchikllapa unta mikur ima aligri kawsanallapapaqmapis. 18Chaynu Pabluwan Bernabe' nitinllapamapis paykunaqa mana intrakanaranllapachu. Chaymi yaqqa mana imanupis willayta puytiranllapachu turunllapakunataqa wanuchir paykunata aduranatinllapaqa. 19Chaypi chaynu kayatinllapaqa, ch'aranllapa ayka Israel runakuna. Paykunaqa karanllapa Antioquiamanta, Iconiumanta ima. Paykunami chayman ch'arqa chay runakunataqa ukmanta yarpuchiranllapa. Chaymi runakunaqa Pablutaqa sitaran rumikunawan wanuchinanllapapaq. Chaynu qischarllapaqa, wanushana kanqa nir yarpurllapa pwiblu waqtalawman aysach'akur urqur itakuranllapa. 20Chayna, chaypi itakur ritinllapaqa, Jesucristupi kriyiqkunaqa Pablo usurayashan ridurninman tantakaranllapa. Chaymantami payqa allinna sharir qashan tikrakaran chay pwiblullaman. Chaymanta, allaqninqa Bernabiwan chay pwiblumanta lluqshir, riran Derbe shutiq pwiblumanna. 21Chayna chay Derbipi, Amitunchikpa shumaq rimayninkunata yach'achikutinllapaqa, achka runakuna kriyiranllapa. Chaymantaqa qashan tikrakaranllapa Listraman, Iconiuman, prubinsya Pisidiapa pwiblun Antioquiakaman ima. 22Chaymi, chay pwiblukunapiqa Jesuspi kriyiqkunata willar animachiranllapa Amitunchikta allita kasur, paypi allita kriyir kawsananllapapaq. Chaynulla paykunataqa niranpis: "Syiluman Dyusninchikwanna kawsaq rinapaqqa, kay bidapiqa kusataraq qischakanchik" nir. 23Chaynulla, chay purishanllapa pwiblukunapiqa, kriyiqkunapa rikaqninkunata paykunallamanta numraranllapa. Chaymantami Dyusman mañakur, ayunasha imana karqa, Amitunchikpi kriyishanllaparayku, paypa makinpina dijaranllapa. 24Chayna, prubinsya Pisidiamanta rirnaqa, ch'aranllapa Panfilialawman. 25Chay Panfilia lugarpi Perge pwiblupi, Amitunchikpa shumaq rimayninta yach'achikur, chaymantaqa riranllapa Atalia pwibluman. 26Chaymantaqa, yaku karrupi mar yakullata riranllapa Antioqui'a pwibluman ch'anankaman. Chay pwiblumanmi kach'asha karanllapa, Dyusta kusata mañakur, pay yanapatin rimayninta yach'achikunanllapapaq. Chaynu yach'achikushana karllapaqa, qashan tikrakaranllapa Antioquiallamanna. 27Chayman ch'arqami, Jesucristupi kriyiqkunata tantar parlaran manyaqla, Dyus tukuy imata paykunawan rurashanta. Chaynulla parlaranllapapis imanumi Dyus, chay mana Israel kaq runakunatapis yanapasha paypi kriyinanllapapaq nir ima. 28Chaymantaqa Pabluwan Bernabiqa, chay Antioquiapina Dyuspi kriyiqkunawan kidaranllapa unaytana taq.


text: 1Chay qhepata Joseqa mayordomonman nerqa: Kay runaspa costalesninkuta trigo junt'ayojta sirapuy atisqankuta apakunankupaj. Jinataj qolqe pagasqasninkuta sapa ujninkoj costalesninkoj simisninman churaykarapunki. 2Chantá qolqe copayta sullk'a kajpa costalninman churaykunki, trigomanta qowasqan qolqetawan khuska, nispa. Mayordomo chay nisqanman jina kikinta ruwarqa. 3Chantá tutamanta inti phawarqamuyta Joseqa wawqesninta kachaporqa burrosninkupi chajnarisqasta. 4Llajtamanta manaraj karuta rishajtinkutajrí, Joseqa mayordomonman yachaykucherqa: Chay runasta qhatiykuy, taripaspataj ninki: Imaraykutaj patronniyman kutichinkichej allinmanta mana allintari? Ima nispataj qolqe copanta suwamunkichejri, 5patronniypa ujyananta, copata qhawaspataj imatapis adivinayta yachanantari? Kaytaqa mana allintachu ruwankichej, nispa. 6Mayordomoqa paykunata taripaytawan, kikin Josejpa nisqantapuni nerqa. 7Paykunataj kuticherqanku: Imaraykutaj qan chay imasta nishawaykuri? Noqaykoqa ni jayk'aj chay jinata ruwayta yachaykuchu. 8Qan yachanki jina noqaykoqa qolqetapis kutichimpuyku Canaanmantapacha sapa ujniykojpi rikhurejta. Ima nispataj suwaykumanri patronniykej wasinmanta qorinta, qolqentapisri? 9Mayqen kamachiykejpa makimpichus rikhurenqa chayqa, wañuchisqa kachun, noqaykutaj wata runasniyki kasqayku. 10Mayordomotaj paykunaman nerqa: Qankunaj nisqaykichejman jina kachun; chaywampis pejpapichá rikhurenqa, chay kajlla wata runamanta qhepakonqa; wakenqa ripullankichej, nispa. 11Chantá sapa ujninku burrosninkumanta usqhayllata cargasta chajnaraytawan, costalesninkuta phaskaraspa, qhawaykorqanku. 12Mayordomotaj kantullamanta qhawararqa kuraj kajmanta qallarispa sullk'a kajpakama. Jinaspataj, tarerqa Benjaminpapi qolqe copata. 13Jinapi paykuna tukuyninku p'achasninkuta llakiywan llik'irakorqanku. Chantá sapa ujninku burrosninkuman cargasninkuta chajnaykuytawan, llajtaman kutirerqanku. 14Judá, wawqesninwan Josejpa wasinman chayanankupajqa, chayllapiraj kasharqa Joseqa. Paykunataj qayllaykuytawan, k'umuykukorqanku pampaman umankuta chayachinankukama. 15José paykunaman nerqa: Imatataj kayta ruwawankichejri? Manachu yachankichej noqaqa adivinayta yachasqayta? nispa. 16Judataj kuticherqa: Wiraqochi, imatataj astawan qanman nisqaykuri? Imaynamantataj kunan noqayku willasqayku mana suwaschu kasqaykutari? Dios taripawayku juchayku patapi. Kunanqa makiykipi kayku; wata runasniyki kasqayku, pejpa costalnimpichus copayki rikhurin, chaywan khuska, nispa. 17José nerqa: Qankunaqa mana ima kashajtimpis wata runasniy kayta atinkichejchu? Mayqenniykichejpapichá copay rikhurin, chay kajlla wata runay kanqa. Wakenqa kutipullaychej ama imamantapis llakikuspa tataykichejpa wasinman. Manataj pipis ima nisonqachejchu. 18Chantá Judaqa Joseman qayllaykuspa, nerqa: Wiraqochíy, ujta mañarikuyki, saqeriway ari sapallaykipi qanwan parlarejta. Ama ari phiñakuychu; qanqa kanki kikin Faraonpis kawaj jina. 19Qan tapuwarqayku tatayku tiyanchus manachus, chayta, jinallataj wawqeykupis tiyanchus manachus, chayta. 20Noqaykutaj willarqayku tatayku kasqanta, machuñataj kasqanta, jinallataj wawqeykupis kasqantaraj uj wayna, mayqenchus nacesqanta tatayku machuña kashajtin. Chantá nillarqaykutaj tataykoqa maytapuni chay wawanta munakusqanta, pay k'atataj kawsashasqanta uj mamayojmanta, ujnin kajtaj wañupusqanta. 21Chaymantaqa qan niwarqayku pusamusunaykuta, qan rejsiyta munasqaykirayku. 22Noqaykutaj nerqayku waynaqa tatanta manaña saqerpayayta atisqanta; sapantachus saqenman chayqa, wañupunman. 23Noqaykutaj payta mana pusamuspaqa, manaña jamunaykuchu karqa qanwan tinkukoj. 24Kaymanta kutiytawan, noqayku tataykuman willarqayku imastachus qan niwarqayku, chayta. 25Aswan qhepaman tataykoqa niwarqayku ujtawan trigota rantej jamunaykuta. 26Noqaykutajrí nerqayku: Noqaykoqa manapuni risqaykuchu, manachus sullk'a wawqeykuta pusasqayku chayqa, imaraykuchus jaqaypi wiraqocheqa niwayku pay pusarisqapuni chayanaykuta. Mana jina kajtenqa, mana chayanaykuchu. 27Tataykutaj nillawarqayku: Qankuna yachankichej, warmeyqa iskay wawasllata saqewasqanta; 28ujnin kaj ñawpaqeymanta ripuspa chinkan; chaymantapacha manaña payta rikunichu. Cheqamanta ima sajra animaleschus mithaykunkupis. 29Kay uj wawaytawan pusajtiykichej, sichus imanakonqa chayqa, qankuna juchayoj kankichej kay machu kayniypi llakiywan wañunaypaj, nispa niwarqayku tataykoqa. 30Ajina ari, tataykoqa maytapuni munakun kay waynata. Manapuni paymanta kacharikuyta munanchu. Chayrayku sichus kay wayna mana noqaykuwan kutenqa chayqa, 31machitu tatayku wañonqa llakiywan mana payta rikusqanrayku. Ajinamanta noqayku juchayoj kasqayku, machitu tatayku llakiywan wañupunampaj. 32Noqaqa tatayman nerqani cuentayoj kanayta kay waynamanta, chantá nillarqanitaj: Sichus noqa mana kutichipusqayki chayqa, noqa juchayoj kasaj qampa ñawpaqeykipi wiñaypaj, nispa. 33Chayrayku wiraqochíy, niway ari noqa wata runaykimanta qhepakunayta, kay waynaj cuentanmanta. Payta saqellay ari ripunanta wawqesniywan. 34Imaynatataj kunan noqaqa mana paywan chayasajri? Mana pay noqaykuwan kutipojtenqa, mana rikuyta munanichu tatay llakiywan, t'ukuwan ima jap'ichikunanta.


text: 1Jesusmi khaynata niran: —Qankunaqa ama llakikuychishchu. Aswanqa Diospiyá confiaychis; saynallataq noqapipas confiaychis. 2Dios Taytaypa kasqanpiqa ashkan wasikuna kashan. Sichus wasikuna mana kanmanchu chayqa, manachá niykichismanchu karan: “Rispaymi huk lugarta qankunapaq preparamusaq”, nispaqa. 3Noqaqa Dios Taytaypa kasqanman rispaymi, qankunapaq huk lugarta preparamusaq. Chaymantan kutimuspay, qankunata pusasqaykichis, qankunapas noqawan kushka maypi kasqaypi kanaykichispaq. 4Ichaqa qankunaqa ñan yachankichishña mayman risqaytapas; hinaspapas reqsinkichishñan ñantaqa, nispa. 5Hinaqtinmi Tomasqa niran: —Señorlláy, noqaykuqa manan yachaykuchu mayman risqaykitapas. Chayri, ¿imaynataq risqayki ñantari reqsiykuman? nispa. 6Chaymi Jesusqa khaynata niran: —Noqan kani ñanqa, cheqaq kaqpas, saynallataq kawsay qoqpas. Chaymi Dios Taytaymanqa noqallantapuni pipas chayanqa. 7Sichus noqata allinta reqsiwankichis chayqa, Dios Taytaytapas reqsillankichistaqmi. Ichaqa Dios Taytaytaqa kunanmantapachan reqsishankichis, noqata rikuwasqaykichisrayku, nispa. 8Hinaqtinmi discipulon Felipeqa khaynata niran: —Señorlláy, Dios Taytaykitayá rikuyachiwayku. Chaywanmi noqaykuqa kusisqa kasaqku, nispa. 9Chaymi Jesusqa contestaran khaynata: —Felipe, qankunawanqa unayñan kashani. ¿Chaychu manaraq reqsiwankí? Pipas noqata rikuwaqqa, Dios Taytaytapas rikunmi. Chayri, ¿imanaqtintaq qanri niwanki: “Dios Taytaykitayá rikuchiwayku”, nispaykirí? 10Qanri, ¿manachu creenki Dios Taytaywanqa huklla kasqaykuta? Qankunaman imapas nisqaytaqa, manan noqaqa kikillaymantachu rimashani. Noqaqa Dios Taytaypa munasqallantan imatapas ruwani. Hinaspapas Dios Taytayqa noqantakaman imatapas ruwan. 11Chayqa, creewaychisyá, noqaqa Dios Taytaywan huklla kasqayta, hinallataq Dios Taytaypas noqawan huklla kasqanta. Sichus mana creewankichishchu chayqa, kay milagrokuna ruwasqayraykuyá creewaychis. 12Noqaqa cheqaqtapunin niykichis: Pipas noqapi creeqqa ruwasqaykunatapas ruwanqan. Hinaspapas Dios Taytaypa kasqanman ripusqayraykun, qankunaqa noqapa ruwasqaykunamantapas aswan mastaraq ruwankichis. 13Qankuna sutiypi imatapas mañakuqtiykichisqa, noqaqa ruwasaqmi. Saynapin Dios Taytaypas alabasqa kanqa, noqapa ruwasqaykunawan. 14Sichus nisqayman hina noqapa sutiypi imatapas mañakunkichis chayqa, noqaqa ruwasaqmi, nispa. 15Jesusqa nillarantaqmi: —Sichus noqata munakuwankichis chayqa, kamachisqaykunatapas kasukunkichismi. 16Hinaqtinmi noqaqa Dios Taytayta ruegakusaq, Santo Espirituta qankunaman mandamunanpaq. Chay Santo Espíritu hamuspanmi qankunawan tukuy tiempo kanqa. 17Chaymi chay Santo Espirituqa qankunaman cheqaq kaqta yachachisunkichis. Ichaqa chay Santo Espiritutaqa, Diospi mana creeq runakunaqa, manan chashkinqakuchu, payta mana rikuspanku, hinallataq mana reqsisqankurayku. Qankunan ichaqa reqsinkichis, qankunawan kushka kasqanrayku; hinaspapas qankunapa sonqoykichispin tukuy tiempo kanqa. 18Noqaqa manan sapallaykichistachu qankunataqa saqesqaykichis. Aswanqa kutimusaqmi, qankunawan kushka kanaypaq. 19Ichaqa pisi tiempollañan faltashan runakuna manaña rikuwanankupaq. Qankunan ichaqa rikuwankichis; noqa wañusaq chaypas, kawsarimusaqmi. Chaymi qankunatapas kawsarichisqaykichis. 20Chay p'unchawmi qankunaqa yachankichis, noqaqa Dios Taytaywan huklla kasqayta, hinallataq noqapas qankunawan huklla kasqayta, saynallataq qankunapas noqawan huklla kasqaykichista. 21Pipas noqapa kamachisqaykunata kasukuspa ruwaqmi, noqataqa cheqaqtapuni munakuwan. Sayna munakuwaqniy runatan, Dios Taytayqa munakunqa. Chaymi noqapas chay munakuwaqniy runata munakusaq; hinaspan paywanqa astawanraq reqsichikusaq, nispa. 22Chaymi Jesuspa discipulon Judas mana Iscariote kaq, khaynata niran: —Señorlláy, ¿imanaqtintaq noqallaykuwanri reqsichikunki, qanpi mana creeq runakunawantaq mana reqsichikunkichú? nispa. 23Chaymi Jesusqa contestaspa niran: —Pipas noqata munakuwaqqa, kamachisqaykunatan kasukunqa. Chaymi Dios Taytaypas payta munakunqa. Hinaqtinmi noqaykuqa chay kasukuq runaman hamuspayku, paypa sonqonpi tiyasaqku. 24Pipas noqata mana munakuwaqqa, kamachisqaykunataqa manan kasukunqachu. Ichaqa kay yachachisqaykuna uyarisqaykichisqa, manan noqallamantachu, aswanqa kay pachaman mandamuwaqniy Dios Taytaymantan. 25Kaykunataqa qankunawan kallashaspayraqmi willashaykichis. 26Ichaqa Dios Taytaymi noqapa rantiyta qankunaman Santo Espirituta mandamunqa. Paymi qankunaman hamuspa, tukuy imapi kallpanchasunkichis, yachachisunkichis, hinallataq tukuy ima yachachisqaykunatapas yuyarichisunkichis. 27Noqa qankunata tukuy imapi yanapaqtiymi, qankunaqa hawkalla kankichis. Ichaqa chay hawkayay qosqayqa, manan kay pachapi runakunapa qosqan hinachu. Saynaqa amayá qankunaqa hukmanyaychishchu, nitaq manchakuychishchu. 28Ñan qankunaqa uyarirankichishña: “Ripusaqmi ichaqa qankunamanmi kutimusaq”, nisqaytaqa. Sichus qankuna cheqaqtapuni munakuwankichisman chayqa, kusisqachá kashawaqchis, Dios Taytaypa kasqanman kutipusqayrayku. Ichaqa Dios Taytaymi noqamantaqa aswan más importante. 29Kaykunatan manaraq imapas pasashaqtin qankunaman nishaykichis, chaykuna pasaruqtin, noqapi qankuna creenaykichispaq. 30Kay pachapi runakunata kamachiq diabloqa ñan hamushanña. Chaymi qankunawanqa manaña astawanqa rimasaqñachu. Diabloqa noqata vencewananpaqqa manan noqamanta aswan más atiyniyoqchu. 31Ichaqa kay pachapi llapallan runakunan yachananku noqaqa Dios Taytayta anchata munakusqayta. Chaymi noqaqa Dios Taytaypa tukuy ima niwasqantapuni ruwani, nispa. Saynata nispanmi Jesusqa khaynata kamachiran: —Hatariychis; hinaspa kay lugarmanta lloqsisunchis, nispa.


text: 1Ahabpa wañukapusqan qhepatataq Moab suyu runakunaqa kacharisqa-kayta munaspa Israel contra sayarirqan. 2Ocoziasqa Samariapi kaq wasinpi altos wasi ventanamanta urmaykuspan sinchita k'irikurqan. Chaymi runakunata kacharqan: –Riychis, Ecronpa diosnin Baal-zebubta tapukamuychis kay k'iriymanta qhaliyasaqchus manachus chayta, nispa. 3Señor Diospa angelninmi ichaqa Tisbe llaqtayoq Eliasta nirqan: –Phaway Samaria reypa kachasqankunawan tupaq, hinaspa tapuykunki: ¿Manachu Israelpi Dios kan chaytaq Ecronpa diosnin Baal-zebubman tapukuq rinkichis? nispa. 4Hinaspa ninki, wiraqochaykichis Ocoziastan Señor Diosqa nin: Manañan puñunaykimanta sayarinkiñachu, aswanpas wañunkipunin, nispa. Hinan Eliasqa rirqan. 5Kachasqakunataq reyman kutipurqanku, hinan reyqa paykunata tapurqan: –¿Imanaqtintaq kutirqamunkichis? nispa. 6Paykunataq kutichirqanku: –Huk qhariwanmi tupayku, hinan niwanku: “Kachamuqniykichis reyman kutiychis hinaspa nimuychis”, Señor Diosmi nin: ¿Manachu Israelpi Dios kan chaytaq Ecronpa diosnin Baal-zebubman qanri tapukuqta kachanki? Chaymi manaña puñunaykimanta sayarinkiñachu, aswanpas wañunkipunin, nispa, nispaykichis. 7Hinan reyqa tapuykurqan: –¿Imaynataq kasqa tupaspa rimapayaqniykichis qhariqa? nispa. 8Paykunataq kutichirqanku: –Chay qhariqa millma qarawan p'achasqa, qara chumpiwan chumpiykusqan kasqa, nispa. Hinan reyqa nirqan: –¡Chayqa Tisbe llaqtayoq Eliasmi! nispa. 9Chaymi Eliasman kacharqan huk capitanta phisqa chunka soldadonkunatawan, hinan payqa wicharqan Eliaspa kasqan orqota. Eliastaq orqo puntapi tiyasharqan, hinan capitanqa nirqan: –Dios sonqo runa, qantan rey kamachisunki uraykamunaykipaq, nispa. 10Eliastaq kutichirqan: –Dios sonqo runachus kani chayqa, hanaq pachamanta nina uraykamuchun, hinaspa qantapas phisqa chunka soldadoykikunatapas ruphachun, nispa. Kaq ratotaq hanaq pachamanta nina uraykamuspa phisqa chunka soldadokunantinta ruphaykurqan. 11Reyqa Eliasman kachallarqantaq huk capitanta, phisqa chunka soldadonkunatawan, hinan payqa rispa nirqan: –Dios sonqo runa, qantan rey kamachisunki usqhaylla uraykamunaykipaq, nispa. 12Eliastaq kutichirqan: –Dios sonqo runachus kani chayqa, hanaq pachamanta nina uraykamuchun, hinaspa qantapas phisqa chunka soldadoykikunatapas ruphachun, nispa. Kaq ratotaq hanaq pachamanta nina uraykamuspa phisqa chunka soldadokunantinta ruphaykurqan. 13Reyqa kachallarqantaqmi kinsa kutipiña huk capitanta phisqa chunka soldadonkunatawan. Hinan chay capitanqa Eliaspa ñawpaqenpi qonqoriykukuspa, payta nirqan: –Dios sonqo runa, valekuykin khuyapayawanaykikuta, ñoqapas kay phisqa chunka kamachiykikunapas kawsanaykupaq. 14Yachanin ñawpaqkaq hamuq iskay capitankunata phisqa chunka soldadokunantintakama hanaq pachamanta nina uraykamuspa ruphasqanta. Chay hinaqa, khuyapayaykuway kawsayniyta, nispa. 15Hinaqtinmi Señor Diospa angelninqa Eliasta nirqan: –Ama manchakuychu, paywan uraykuy, nispa. Hinan Eliasqa paywan uraykurqan reyman qayllaykunanpaq. 16Reytataq nirqan: –Señor Diosmi nin: Manapas Israelpi Dios kanmanchu hina Ecronpa diosnin Baal-zebubman tapuqta kachasqaykiraykun, manaña puñunaykimanta sayarinkichu, aswanpas wañunkipunin, nispa. 17Hinan reyqa wañupurqan Señor Diospa Eliaswan willachisqanman hina. Ocoziaspaqa manan churin karqanchu, chaymi rantinpi wawqen Joram kamachikuyta qallarirqan, Josafatpa churin Joram iskay watata Judapi kamachikushaqtin. 18Ocoziaspa wakin ruwasqanmanta willakuyqa Israel Reykunaq Willakuynin Qelqapi qelqasqan kashan.


text: 1Tsaypitanami jana patsacho ricargä munayniyog ganchis angilcunata. Tsay angilcunatami Tayta Dios churargan nacaycunawan runacunata castigananpag. Tsay angilcuna castïguta apamushganwan runacuna pasaypa nacarcuptinragmi Jesucristo cutimongapag. 2Tsaynogpis ricargä ninawan talushga ventänapa lünantanog gloriacho lamar caycagta. Tsay lamar naupanchömi ichiraycargan Tayta Diosman yäracogcuna. Tsay runacunaga manami anticristuta cäsucärergantsu, ni anticristu-nirag ïduluta adorapäcorgantsu ni señalnintapis churatsicorgantsu. Paycunaga Tayta Diosnintsi camaripashgan arpacunata aptashgami ichirpaycargan. 3Tsay arpacunata tucashpanmi cantapäcorgan Tayta Diospa wilacognin Moisés y Jesucristo cantashganta caynog nir: “Lapanpag munayniyog Tayta Dios, gam rurashgayquicunata ricarmi cushishga carcaycä. Ali caglatami gam imaypis ruranqui. Lapan nacioncunapa mandagninmi gam canqui. 4Pï-maypis gamta respitashunquipagmi, Tayta. Lapan nación runacunapis gamta alabashunquipagmi. Gamlami jutsaynäga caycanqui, Tayta. Pï-maypis ricaycanmi alita rurashgayquitaga.” 5Tsaypitanami ricargä gloriacho cag templo rurincho cuarto quicharaycagta. 6Tsay cuarto rurinpitami yargamorgan nacaycunata apamog ganchis angilcuna. Tsay angilcunaga lïnupita rurashga chip-chipyaycag yorag röpan jatishgami cargan. Paycunapa pëchunchömi jiraraycargan örupita awashga wachcu. 7Tsaymi Diospa trönuncho cag chuscu querubincunapita juc querubinna yargamorgan. Paymi ganchis angilcunata cada ünunta ayporgan örupita rurashga tazun malwata. Tsay tazuncunachömi imayyagpis cawag Tayta Diospa castïguncuna junta winaraycargan. 8Tsaymi Tayta Diospa munayninwan goshtay juntargan gloriacho cag templuman. Tsaymanga manami pipis yaycorgantsu hasta Tayta Diospa castïgunta angilcuna tacshimuyta ushananyag.


text: 1Puñushaspaymi tutakuna ancha munakusqaywan mosqokurqani, paytan maskhashasqani, manataq tarisqanichu. 2Chaymi nishasqani: Sayarispay llaqtata muyumusaq, callen-callenta plazan-plazanta ancha munakusqayta maskhamusaq, nispa. Maskhashasqanin, manataq tarimusqanichu. 3Llaqta muyuq guardiakunawan tupaspaymi paykunata tapurikushasqani: ¿Manachu rikurqankichis ancha munakusqayta? nispa. 4Qayllankumanta asllataraq rishaspaymi ancha munakusqaytaqa tarisqanipacha. Makinmantan hap'iykushasqani, manataq kacharishasqanichu mamaypa wasinman pusaykunaykama, wiksallikuwaqniypa wasinman aysaykunaykama. 5Jerusalén sipaskuna, salqa luychukunarayku, china tarukakunarayku prometewaychis: Munakuytaqa ama rikch'arichiychischu, aswanpas kikillanmanta rikch'arimuchun, nispa. 6¿Imataq chay ch'inneqmanta wichamuspa q'osñi ukhupi hamuqrí? ¿Imataq chay mirrawan inciensowan karumanta apamusqa q'apaq hak'upiwan q'osñichisqa ukhupi hamuqrí? 7¡Chayqa rey Salomonta wantunan! Soqta chunka allin qharikuna ukhupin hamushan, Israelpi aswan kallpasapakuna chawpipin hamushan. 8Llapallankun espada allin hap'iqkama kanku, llapallankun allin maqanakuqkama kanku, sapankan cinturankupi espadayoqkama kanku tutakunapi phawaykuyta manchakuspanku. 9Rey Salomonmi wantunata ruwachikurqan, Libanomanta apamusqa allinkaq kurkumantan ruwachikurqan. 10Sayaq k'aspikunatapas qolqemantan ruwachikurqan, wasanpa k'iraykunantapas qorimantan ruwachikurqan, tiyanantapas sani-puka awasqawanmi qatachirqan, ukhunpas Jerusalén sipaskunaq munakuywan pallayniyoq awasqanmi karqan. 11¡Sión sipaskuna, rey Salomonta qhawaq lloqsimuychis! Casarakusqan p'unchaypin, q'ochukusqan p'unchaypin mamanpa corona churaykusqan kashan.


text: 1Intipis, quilapis, goyllarcunapis, cay pasapis y lamarpis elagashgana captinmi ricargä mushog pasatawan mushog ciëluta. 2Saynölami ricargä mushog Jerusalén marcatapis Tayta Diospa naupanpita uraycämogta. Say marcami cuyaylapä caycargan casarananpä mushog mödanan jatish jipashno. 3Saychömi wiyargä jamaraycashgan trönunpita Tayta Dios fuertipa cayno nimogta: “¡Cananpitaga nogapa naupächömi salvashgä runacuna cayangapä! Paycunaga nogalatami adorayämangapä. Saynöpis paycunapa Diosnin car imayyagpis paycunawanmi cashäpä. 4Naupächo carnami imaypis manana wagayanganasu. Wanuypis, laquicuypis y nacaycunapis manami canganasu.” 5Mastapis Tayta Dios nimorgan: “Lapantapis nogaga mushogmanmi ticrasë. Lapan nishgäcunaga rasun cagmi caycan. Saymi cay nishgäcunata guelganayqui.” 6Nircurnami nimargan: “Lapanpis cumplishnami caycan. Cay pasata manarä camarpis maynami caycargä. Saynölami cay pasa ushacaptinpis noga caycäshäpä. Yacunaypanörä naupächo cawayta munagcunaga naupächömi imayyagpis cawayangapä. Naupächo cawayänanpäga manami imatapis pägayangasu. 7Wanuyashganyagpis munashgäno cawagcunami say cawayta chasquiyangapä. Paycunapa Diosninmi noga cashäpä. Y paycunaga nogapa wamräcunanami cayangapä. 8Nogapita pengacogcuna, mana yäracamagcuna, chiquicogcuna, wanusicogcuna, chïnäcur waynäcur puricogcuna, brüjucuna, ïdulucunata adoragcuna y lulacogcunapis lapanmi bunyaypa bunyar rupaycag in ernuman gaycush cayangapä. Saychömi imayyagpis nacayangapä.” 9Nircurnami juc ángil nogaman shamorgan. Say angelga tacsha tazuncunawan castïgucunata apamog ganchis angilcunapita jucninmi cargan. Chaycamurmi say ángil nimargan: “Acu aywashun Jesucristuta chasquicogcunata ricasinäpä. Paycunaga Jesuswan casarananpä cag jipashnömi caycäyan.” 10Saymi say ángil pushamargan jatun punta jananman. Say puntapitami Santu Espíritu ricasimargan mushog Jerusalén marca Tayta Diospa naupanpita uraycämogta. 11Say marcami Tayta Diospa chipipiyninwan cuyaylapä jaspe rumino chipipergan. Saynöpis vidriunömi ricacargan. 12Say marcatami tumaypa jatuncaray altu murälla saparargan. Say murällami cargan chunca ishcay (12) puncuyog. Cada puncuchömi juc ángil cargan. Saynöpis cada puncuchömi juc juti guelgarargan. Say juticuna cayargan Jacobpa surincunapa jutincunami. 13Say chunca ishcay puncucunaga manami juc lädulachösu cargan, sinöga chuscun läducho quimsa quimsami cargan. 14Say marcacho caycag murällapa cimientunchömi cargan chunca ishcay rumicuna. Cada rumicunachömi juc juti guelgaraycargan. Say juticuna cayargan Jesucristupa chunca ishcay apostolnincunapa jutincunami. 15Nogawan caycag angilmi goripita rurash värata aptacurcur aywargan say marcapa puncuncunata y murällantapis tupumunanpä. 16Say marcapaga altunpis, anchunpis y largunpis iwal-lami cargan. Sayta ángil tupuptin say marca cargan chunca ishcay waranga (12,000) estadiumi. 17Nircurna tuporgan murällanpa anchunta. Tupuptinmi anchun cargan pachac chuscu chunca chuscu (144) cucush. 18Say murällaga jaspe rumicunawan pergashmi cargan. Marcaga goripitami vidriuno luchuc cargan. 19Say murällapa cimientonga chunca ishcay (12) cuyaylapä rumicunawan pergashmi cargan. Punta cagmi cargan jaspe rumi, ishcay cagmi cargan za ro rumi, quimsa cagmi cargan ágata rumi, chuscu cagmi cargan esmeralda rumi, 20pisga cagmi cargan ónice rumi, sogta cagmi cargan cornalina rumi, ganchis cagmi cargan crisólito rumi, puwag cagmi cargan berilo rumi, isgun cagmi cargan topacio rumi, chunca cagmi cargan crisoprasa rumi, chunca juc cagmi cargan jacinto rumi y chunca ishcay cagnami cargan amatista rumi. 21Say murällapa puncuncunami cayargan cada ünun juc perlaspita rurash. Say marcapa jatun cag cällinmi cargan chipipiycag goripita rurash. 22Say marcachöga templuta manami ricargäsu. Templo cananpa trucanga munayyog Tayta Dios y surin Jesucristumi templo caycan. 23Say marcata quiquin Tayta Dios y Jesucristo asicyapaptinmi intipis ni quilapis canganasu. 24Say acsilami lapan salvash runacunata may-saymanpis asicyapanga. Tayta Diospa maquincho car cushicuyashpanmi lapan reycunapis cuyaylapä riquëzancunata sayman apayangapä. 25Say marcacho pasa mana sacaptinmi imaypis puncuncunata wichgayangasu. 26May-saypitapis runacuna say marcamanmi apayanga riquëzancunata. 27Saymanga imaypis manami yaycuyangasu jusasapacuna, pengacuypä lutanta ruragcuna ni lulacogcunapis. Saymanga yaycuyanga libro de la vïdacho jutincuna apuntash cagcunalami.


text: 1Munasqa wawqe-panaykuna, chaykunatan Diosqa prometewanchis. Chayrayku tukuy qhelli kaqmanta ch'uyanchakusun aycha cuerponchispipas espiritunchispipas, Diosta manchakuspataq aswan-aswan ch'uyata kawsasun. 2Ñoqaykupaq sonqoykichis kachun, manan pitapas mana allintaqa ruwarqaykuchu, manan pitapas waqllichirqaykuchu, manallataqmi pitapas q'oturqaykuchu. 3Chaytaqa manan qankunata huchachanaypaqchu nini. Aswanpas ñawpaqtañan nirqaykichis: Qankunaqa sonqoykupin kashankichis, wañuspapas kawsaspapas kuskallan kashanchis, nispa. 4Anchatan qankunapi confiakuni, anchatan qankunamanta alabakuni, tukuy imaymanata muchushaspaykupas anchatapunin q'ochukunipas kallpachakunipas. 5Macedoniaman chayasqaykumantapachaqa manan chhikallantapas samarirqaykuchu, aswanmi tukuyneqpi sasachakuykunapi karqayku, muyuriqniykupi churanakuykuna, sonqoykupitaq llakikuykuna karqan. 6Ichaqa pisipaqkunata sonqochaq Diosmi Titoq chayamusqanwan sonqochawarqanku. 7Manataqmi paypa chayamusqallanwanchu sonqochakurqayku, aswanpas Titota sumaqta sonqochasqaykichista yachaspan sonqochakurqayku. Paymi willawarqanku anchata munakuwasqaykichista, mayta llakikusqaykichista, ñoqa sonqo kasqaykichistapas, chaymi astawanraq kusikurqani. 8Qelqamusqay cartaña llakichirqasunkichis chaypas, manan kunanqa ñakapakunichu. Arí, ñawpaqtaqa ñakapakurqanin chay qelqamusqay carta pisi tiempolla llakichisqasuykichismanta. 9Kunantaq anchata kusikuni, manan llakikusqaykichismantachu, aswanpas chay llakikuy hawa Diosman kutirikusqaykichismantan. Diospa munayninman hinan llakikurqankichis, chay hinaqa, manan ima mana allintapas ruwarqaykikuchu. 10Diospa munayninman hina llakikuyqa qespikunapaqmi huchatapas saqepuspa Diosman kutirikunapaqmi, chaymi chay llakikuymantaqa mana pipas llakipakunchu. Kay pachaq llakikuyninmi ichaqa wañuchin. 11¡Qhawariychis Diospa munayninman hina chay llakikusqaykichista! Chay llakikuyqa k'uchi kaytan yachachirqasunkichis, mana huchayoq kasqaykichistan sut'incharqasunkichis, mana allinpa contranpin phiñachirqasunkichis, imachus kananmantan manchapachirqasunkichis. Chaymantataq ñoqawan tupaykuytapuni munarqankichis, anchatan munakuwarqankichis, mana chanin ruwaqtapas wanachiytan yuyaykurqankichis. Tukuy chaykunawanmi sut'incharqankichis chay sasachakuypi mana huchayoq kasqaykichista. 12Chay hinaqa, cartata qelqamuspayqa manan chay huchallikuq runapi anchata yuyaspaychu qelqamurqaykichis, manallataq llakichisqa runapi yuyaspapaschu, aswanpas Diospa ñawpaqenpi ñoqaykupaq k'uchi kasqaykichista reparanaykichispaqmi. 13Chaymi sonqochakusqaykichismanta kusikurqayku. Aswantaraqqa kusikuyku Titota ancha kusisqata rikuspaykun, paytaqa qankunan llapaykichis allintapuni sonqonta llanllarichimusqankichis. 14Ñawpaqta qankunamanta Titoman willaspaymi alabakurqani, kunantaqmi chaymanta mana p'enqaypichu rikukuni, aswanqa qankunaman tukuy ima nisqaykupas cheqaqmi karqan, hinallataq Titoman nisqaykupas cheqaqpuni karqan. 15Chaymi Titoqa aswantaraq qankunata munakusunkichis, llapaykichispa kasukusqaykichista yuyarispa, hinallataq huch'uyyaykukuywan manchakuywan ima payta chaskisqaykichista yuyarispa. 16Tukuy imapi qankunamanta mana iskayrayaspaymi kusikuni.


text: 1Eleazar sacerdotewan, Nunpa churin Josué chanta israelitakunajpa kurajninkukuna ima, israelitakunaman Canaán suyoj jap'iyninta qorqanku. 2Jisq'on ayllukuna chantá Manaséspa khuskan ayllu ima, chay jallp'akunata sorteaspa rak'inakorqanku, Tata Dios Moisesman kamachisqanman jina. 3Imaraykuchus Moisesqa manaraj Jordán mayuta chimpashaspa, Ruben aylluman, Gad aylluman chanta Manasés khuskan ayllumanwan jallp'ata qosqaña. Levi ayllumanrí manapuni jallp'ata qorqachu. 4Josejpa churinkunaj mirayninmanta iskay ayllu karqanku, Manaseswan, Efraínwan. Leví ayllumanrí mana uj chhikan jallp'allapis chayarqachu; paykunamanqa tiyakunankupaj llajtakunata, uywa michinantinta ima qorqa. 5Ajinata israelitakunaqa Tata Dios Moisesman kamachisqanman jina, jallp'ata rak'inakorqanku. 6Judá ayllumanta kajkunaqa Josuewan parlaj Guilgalman rerqanku, chanta Cenazpa mirayninmanta Jefunej wawan Caleb Josueta nerqa: “Cades-barneapi qanmanta noqamantawan Tata Diosqa kamachin Moisesman imatachus nisqanta qan allinta yachanki. 7Tawa chunka watayoj kashajtiy Moisesqa Cades-barneamanta jallp'ata qhawamojta kachawarqa. Kutimuspataj, noqaqa imatachus rikusqayta maychus kajta willarqani. 8Noqawan rejkunarí mana cheqanta willaspa israelitakunataj sonqonkuta iskayrayacherqanku. Noqarí Tata Diosniy imatachus nisqanta junt'arqani. 9Chaypacha Moisesqa juraspa niwarqa: “Maynejmanchá chakiykita churanki, chay jallp'a wiñaypaj qampata chanta wawaykikunajpatawan kanqa, Tata Diosniypa nisqanta junt'asqaykirayku, nispa. 10Tata Dios ajinata Moisesman nisqanqa tawa chunka phisqayoj wataña kashan. Chayta nerqa israelitakuna ch'innejllataraj jamushajtinku, nisqanman jinataj Diosqa kunankama kawsachiwan. Qhaway, kunanqa ñapis pusaj chunka phishqayoj watayojña kashani. 11Kallpaypiraj kani, maypachachus Moisés jallp'ata qhawajta kachawarqa, chaypacha jina. Ñawpajta jina maqanakuyta atiniraj, jinallataj maymampis riyta. 12Chayrayku qoway ari, orqorara jallp'ata Tata Dios qonawanta nerqa, chayta. Qan yachanki chaynejpi jatun karay runa Anacpa wawankunan sumaj phatu perqawan muyuykusqa llajtakunapi tiyakusqankuta, chaywampis noqaqa Diospa yanapawasqanwan, chay runakunata wijch'usaj, Tata Diospa nisqanman jina,” nispa. 13Chantá Josueqa Jefonej churin Calebta bendicerqa, chanta paypata, jinataj wawankunajtawan kanampaj Hebrón cheqanejta qoporqa. 14Ajinamanta Hebrón cheqanejqa kunankama Calebpata chanta wawankunajpata jap'iynin kashan, Israelpa Tata Diosninta kasusqanrayku. 15Hebronpa ñawpaj sutenqa Quiriat-arbá karqa, imaraykuchus Arbaqa, jatun karay runa Anacpa mirayninmanta karqa. Chaymanta qhepamanqa chay cheqanejpi manaña ni ima maqanaku karqachu.